text:
Ta trata aki di e ciudadana Ofelia B., kende no a acepta comentarionan cu e periodista Nelson Speed Andrade tabata grita na radio riba dje. Despues di analisa e situacion, e ciudadano a dicidi di bay Corte y a tratamento poni pa dia 21 finalmente a tuma luga diaranson, 2 di juni. Dia 23 di juni awo Corte lo dicta fallo.
Ambos partido a wordo representa pa nan abogado mr. Hoogd (Ofelia) y Illes a representa Andrade.
E caso ta relaciona cu expresionnan cu e periodista a haci na radio riba e hecho cu ta Ofelia a horta un password for di computer di Leoncita Arends y a pasa tur información pa e político Otmar Oduber, kende e tempo ey a bandona partido AVP pa funda partido POR.
E expresionnan Ofelia ta desmentí totalmente. Riba dje, e expresionnan ey a haci cu sin cu e tin algo di haber Landsrecherche a bay su cas y rista tur cosnan pa información relacióna cu e investigacion andando den cual Leoncita Arends tabata deteni.
Nan a pidi rectificación di e expresionnan haci. E periodista no por mustra ningún prueba di loke el a papia. Ta resulta cu aparentemente e periodista a haci e expresionnan sin prueba, ya cu tabata información cu el a haya di Arends.
E abogado di Ofelia a cuestiona e forma di proceder di e periodista, kende no a averigua cu Ofelia e hecho tampoco. Esaki no ta e forma corecto pa anda cu noticia of información.
Dia 23 awo lo haya sa kico ta basa cu e caso.


c: text/html

text:
Riba dia internacional di hende muhe partido MEP TA GRADICI PROME MINSITER PA TUR LOGRO DEN SU GOBERNACION
Partido MEP:
Riba dia internacional di hende muhe partido MEP
TA GRADICI PROME MINSITER PA TUR LOGRO DEN SU GOBERNACION
8 di maart ta Dia Internacional di Hende Muhe. Aruba a conoce un desaroyo grandi di hende muhe den posicionnan prominente den e ultimo añanan. Den Partido MEP tin diferente hende muhe ocupando posicionnan clave den Partido, Parlamento y den Gobierno. Nos tin diferente hende muhe den Directiva. Y tambe nos Partido tin 3 Parlamentario femenino. Nos Partido tin Minister di Finansa y Cultura femenino. Y desde 17 di november 2017, Partido MEP a marca historia di nos pais momento cu Lider di MEP, señora Evelyn Wever-Croes a bira e prome Prome Minister femenino di nos pais. Y na 2021, atrobe e ta marca historia como e prome ‘votegether’ femenino den historia politico di nos pais.
Nos Lider di Partido, un ser femenino balente y luchado pa e bienestar di nos pueblo, a goberna nos pais marca pa crisis tras di crisis. Un hende muhe para firme den su sapato y determina pa vence tur reto cu nos pais a wordo confronta cu ne.
Prome cu 13 di maart 2020, Lider di MEP y Gabinete Wever-Croes a logra trece nos finansas publico riba e rumbo di stabilidad despues di 2 aña di gobernacion despues di a haya un situacion financiero bastante dificil causa door di e gobierno di AVP. Bou liderazgo di señora Evelyn Wever-Croes, Gabinete Wever-Croes a atende cu e retonan social y financiero cu tur prioridad poniendo e ser humano central.
Despues cu Covid-19 a dal nos pais, como Lider di nos pais, señora Evelyn Wever-Croes, hunto cu su gabinete, a lora manga y cuminsa traha ainda mas duro pa saca Aruba for di e crisis aki tambe. Awe nos ta wak fruto di su maneho durante Covid. Un maneho responsabel cu a pone Aruba como ehempel pa varios pais den region y pa paisnan den Reino. Sin miedo el a enfrenta situacionnan hopi dificil tumando desicionnan firme y duro pero si necesario pa sobrevivi e crisis di mas grandi cu Aruba a pasa aden.
Nos Lider, e prome Minister President di Aruba, e prome ‘votegether’ femenino di Aruba, ta sigui traha. Ta sigui lucha pa nos pueblo recupera di e crisis di Covid. Poco poco, Aruba ta saliendo for di e crisis. Y nos lo bay bek na e normalidad nobo y recupera. Esaki bou liderazgo di un ser femenino cu tin su curason na e luga corecto pa lucha pa e pueblo aki.
Riba Dia Internacional di Hende Muhe, Partido MEP ta gradici Prome Minister Evelyn Wever-Croes, pa cada logro, pa su lucha pa Aruba recupera di e crisis aki y pa guia nos pueblo pa un Aruba cu un economia mas fuerte y mas resiliente.
Tambe Partido MEP ta gradici tur hende muhe di Partido cu di un of otro forma ta trahando pa Partido y ta duna di nan tempo pa engrandece nos Partido.
Partido MEP ta felicita tur hende muhe na Aruba riba un dia especial aki na unda cu e ser femenico ta wordo honra pa tur loke nan ta contribui na dje pa e desaroyo di nan famia, sociedad, pais y mundo henter.

robotstxt: allowed

filter: keep


text:
The content originally appeared on: Diario
Prome Minister Evelyn Wever-Croes:
ORANJESTAD (AAN) — “Pero ora cu un miembro di prensa scoge un area di satire pa trece informacion, e no por exigi e mesun derechonan cu ta cay den e linea di prensa”. Esaki ta palabranan di Prome Minister Evelyn Wever-Croes.
Dialuna mainta, durante Conferencia di Prensa di Gobierno di Aruba, Prome Minister Evelyn Wever-Croes a enfatisa riba derecho y deber cu prensa y Gobierno tin pa trece informacion veridico pa nos pueblo.
Prome Minister a splica cu no tin censura di prensa considerando cu mayoria prensa na Aruba ta mantene nan mes na respet y reglanan di prensa.
Prensa no mester tin temor:
“Mi no por keda sin bisa cu e keho entrega na Gobernador, cual a papia abiertamente riba dje cu e persona en cuestion, y e publicacion di SIP, ta draai rond di un medio cual ta 24ora”, Prome Minister a remarca.
Pa cual a expresa cu e incidente cu e medio di comunicacion aki ta uno aisla. “Prensa na Aruba no mester tin e temor cu mescos cu pasa cu 24ora, por pasa cu cualkier otro miembro di prensa. Al menos cu nan tambe saca nan mes for di e linea di prensa y haci mescos cu e medio di comunicacion aki ta haci”, e dignatario a indica.
Derecho y deber:
Prome Minister a splica cu den e linea di prensa tin etica, derecho y deber. “Un gobernante tin e deber di contesta prensa su preguntanan haci den e linea aki, pasobra e ta e derecho di prensa pa haya contesta. Sinembargo, na momento cu un miembro di prensa tuma e decision di saca nan mes for di e linea di prensa y scoge un area di “satire” (comparabel cu Radio Rochela), esaki ta posibel y ta nan derecho, pero e ora ey sacando nan mes afo, nan no por exigi e mesun derechonan cu ta cay den e linea di prensa.
Un ehempel di satire ta e videonan cu por wordo considera como pornografico usando cara di Prome Minister cu ta wordo traha y cu e medio di comunicacion aki ta bati riba nan pecho den nan noticiero. Esaki ta un falta di respet no solamente pa Prome Minister pero pa tur hende muhe. Pero esaki ta mustra tambe un falta di respet pa nan mes, y si nan kier respeta nan mes y respeta pueblo, nan mes mester pone un fin na e forma di satire pa trece informacion pa pueblo”. Asina Prome Minister a expresa.
Prensa ta hopi importante pa Gobierno di Aruba y principionan di etica di periodismo ta cu ta publica cosnan veridico, ta busca informacion y si no haya e informacion, ta duna splicacion di esey tambe. “Pero loke cu prensa no ta haci ta, publica cos ekiboca a pesar di a wordo poni na altura di e publicacion, indicando cu nan no ta wordo paga pa e publicacion y esey ta duna nan derecho pa publica toch manera cu nan ta haya ta bon”, e mandatario a acentua.
Por ultimo, Prome Minister a bisa cu ta lamenta cu e incidente aisla di 24ora ta wordo uza pa crea imagen negativo pa full Aruba.
“Reglanan di prensa ta encera reglanan di etica, ta haci periodismo, ta busca tur banda di medaya y no ta publica cos cu no ta berdad.”


text:
Protokòl asistensia durante traslado médiko
Protokòl asistensia durante traslado médiko
Protokòl asistensia durante traslado médiko
Apertura
Kompañante durante un traslado médiko?
Sa kiko ta bo responsabilidat!
1
Ki ora un akompañante por biaha komo kompaño?
Si e asegurado no por biaha su so. Debí na un malesa grave, por ehèmpel. Òf debí na un inkapasidat, físiko òf mental. Akompañante no ta un derechi. E dòkter ta konsehá i ZJCN ta chèk si esaki ta posibel di akuerdo ku reglanan.
E asegurado tin ménos di 18 aña? Òf traslado ta dor di un parto? Den e kasonan aki 1 akompañante semper por bai ku bo.
Tambe por asigná un bruder lokal. Por ehèmpel den e kaso ku un persona no por haña un akompañante. Òf si mester di akompañante solamente pa un periodo kòrtiku.
Kon e akompaño di menornan di edat ta hinká?
Semper 1 mayor òf 1 persona di kuido por kompañá e mucha ku ta den un traslado médiko. Den kasonan eksepshonal, 2 mayor òf persona di kuido por kompañá e mucha.
2
Ken por ta un akompañante?
Un akompañante mester tin mínimo 18 aña. Nan mester por lesa i skirbi. Nan mester ta físikamente i mentalmente sano. E ora ei: e akompañante mester por realisá e tareanan ku ta pidi di dje na un manera korekto.
Un persona ku ta na estado pa mas di 28 siman no por ta un akompañante. Si ta abo mes ta den e traslado médiko, bo no por ta un akompañante pa un otro persona.
3
Kua ta e tarea- i responsabilidatnan ku un akompañante tin?
E akompañante mester por yuda e asegurado den tur tipo di manera posibel. Algun ehèmpel: yuda ora e persona ta baña, bisti paña i transporte. Bai hasi kompra, prepará kuminda i laba paña. Bai ku e persona hospital.
E akompañante tambe ta yuda ku dokumentonan, formulario i posibel tradukshonnan médiko. I e akompañante ta e persona di kontakto. Pa ZJCN, pa intermediarionan i pa e hospital.
4
Kiko ta pasa den kaso di komportashon iresponsabel òf kastigabel?
Lo no tolerá esaki. Den kaso di un notifikashon, ZJCN inisiá un investigashon. Si sali afó ku e akompañante efektivamente a komportá di manera iresponsabel òf kastigabel, na e momento ei nos lo para tur kompensashon.
Un akompañante mester bin bèk mesora. ZJCN lo no aseptá e persona mas komo un akompañante. Nos lo rekuperá tur daño i gastunan innesesario di e kousante.
5
Kon mi ta regla e kompensashon?
Tantu e asegurado komo su akompañante tin derechi na un kompensashon diario. ZJCN ta paga esaki na e asegurado. E asegurado lo hasi e pago na e akompañante. E pago ta un kompensashon. Esaki ta nifiká: ku no ta semper esaki ta kubri tur gastu.
E asegurado i e akompañante ta keda huntu den mes 1 kamber di hotèl. Si bo ke bo mes kamber, bo mes tin ku paga esaki.
Ta surgi konfliktonan? ZJCN no ta responsabel pa esaki. Bo mester resolvé esaki huntu.
6
Kon e biahe ta reglá?
E asegurado i su akompañante ta biaha huntu si esaki ta nesesario for di un aspekto médiko. Ademas, biaha huntu no ta obligatorio. E akompañante ya por ta na e lugá di traslado, òf por biaha bai ei nan despues.
7
Kuantu ekipahe bo por bai kuné?
E kantidat di ekipahe ta limitá. E peso máksimo ta di 15 kilo pa kada persona pa Kòrsou, Boneiru, Sint Maarten i Aruba. Pafó di Hulanda Karibense e máksimo ta 20 kilo pa kada persona Por rechasá ekseso di ekipahe òf esaki por nifiká gastunan adishonal pa e asegurado òf akompañante.
8
Kuantu tempu mi akompañante lo keda?
Un traslado médiko ta dura mas ku 4 siman ? Despues di 4 siman, e akompañante por kambia. E akompañante ta keda mas kòrtiku? E ora ei ZJCN lo no kubri e gastunan di remplaso.
E akompañante lo ta disponibel durante 4 siman si esaki ta nesesario? Hasi bon palabrashon tokante esaki!
9
Kiko ta pasa den kaso di malesa òf si e bai bèk mas trempan?
Si e akompañante mes bira malu promé ku salida òf durante un traslado médiko? E ora ei mester remplasá e persona aki. TUMA NOTA: mester di un deklarashon médiko pa esaki.
Tambe ta posibel ku e akompañante mester bai bèk diripiente. Por ehèmpel, debí na sirkunstansianan personal grave. Esaki ta posibel den konsulta ku ZJCN. E ora ei ta kompensá e gastunan .
10
Kiko ta pasa den kaso ku kuido riba término largu?
Durante e traslado, e derechi di akompañante por kaduká.
Un asegurado por ser atmití den un institushon pa kuido riba término largu.
Si atmishon ta mas largu ku 3 siman? Den e kaso aki, e derecho di akompañante ta kaduká. E akompañante por bai kas bèk. Esun ku ke keda na e lugá di traslado aki, mester paga pa esaki nan mes.
Despues ku e asegurado sali for di e institushon, e akompañante por sostené atrobe. E akompañante lo buska e asegurado na e lugá di traslado i biaha kuné pa e lugá di residensia.
TUMA NOTA: esaki ta posibel solamente riba indikashon médiko. E ora ei, ZJCN lo paga pa e gastunan di biahe.
11
Pa mas informashon: chèk e foyeto tokante Protokòl asistensia durante traslado médiko
12
geen voiceover; fadeout muziek


text:
The content originally appeared on: Diario
Obsequio di Gobierno Mericano
ORANJESTAD (AAN): Den un intento pa yuda e islanan den Caribe ta mas resiliente den diferente situacion of calamidad cu nan enfrenta, Gobierno di Merca ta sigui duna sosten na e paisnan aki cu material cu por wordo usa den caso di emergencia.
Recien Aruba a ricibi diferente cargamento di Tentnan grandi cu ta wordo usa den situacionnan di emergencia.
Rino Hermans di Bureau Rampenbestrijding Aruba (BRA) a bisa cu e Tentnan aki a yega Aruba, y un representante di e fabrica a bin tambe pa asina duna un training con ta habri, usa, mantene, y despues warda nan.
Personal di Departamento di Logistica di BRA a participa na e training pa mira con e proceso ta, prome cu finalmente e Tentnan a wordo entrega oficialmente. Cada tent ta bin den un box portatil cu ta bon sella. E training a duna oficialnan na Aruba un bon imagen tambe con bon e isla ta prepara, of kico mas tin di haci pa adapta, pa por ta cla pa cualkier eventualidad.
E training a socede Diamars mainta, net ora cu un Ola Tropical tabata pasando den e area di Aruba, treciendo un bon scenario pa e personal a siña bao di un yobida constant, ta con ta hisa e Tentnan. A bay haci e training riba parkinglot di ex-Bushiri Beach Resort pazuid di Lloyd G. Smith Boulevard.
Importancia di e Tentnan: E nomber oficial di e Tentnan aki ta ‘Rapid Response 18’, cu nifica cu den mey ora di tempo bo area ta operacional, den caso cu bo tin di lanta un zona di Comando pa yuda coordina cualkier rescate of eventualidad. Pues sea ta pa Comando, of bo mester di dje pa forma un Triage (veld Hospital).
E Tentnan cu Aruba ta ricibi ta bin den 3 diferente cargamento. Esun aki a yega awor na Juni 2022, y e di dos cargamento lo bin na October 2022, y e di tercer lo yega na Maart 2023.
Despues di Maart 2023 pues, Aruba lo por tin un Veld Hospital completo cu capacidad pa 60 pashent, haciendo uso di e Tentnan aki.
Departamento di Logistica di BRA lo keda encarga cu e Tentnan aki. Pues si otro Departamento tin di haci uso di nan, ta e personal di Logistica lo bay yuda habri nan, mantene nan, y despues cera nan bek.
BRA tin departamentonan specializa den un materia, y cada uno ta keda encarga pa cierto asunto. E armamento di tent a cay bao di esnan di Rapid Response Logistiek. No lubida cu DOW tambe ta yuda BRA cu e parti logistico y equiponan pisa.
Tent ta hopi resistente: E Tentnan aki ta wordo usa pa Defensa Mericano riba veldnan di Afghanistan. A haya mesun tipo y calidad. Pero biento di Aruba bo tin di tene consideracion con ta arma nan cu e biento ta supla duro.
E hecho cu a bay haci e training riba tereno di parkinglot di ex-Bushiri Beach Resort ta debi cu e ta un tereno habri, y biento semper ta dal duro eynan. Esaki tabata ideal pa haci e training di arma e Tentnan bao di e situacion ‘normal’ di biento na Aruba.
Pa casualidad awa tambe a yobe duro, cu ta net un bon chens. Asina BRA por a mira loke ta e potencial di e Tent.


text:
Den cuadro di e National Plan for Stray Animals (NPSA) den cual ta enfoca riba conscientisacion di nos comunidad como tambe den nos sistema di educacion primario y secundario a haci peticion na tur directiva di scolnan secundario pa nan permiso pa haci un concurso di diseño bou di nan alumnonan.
E intencion ta pa diseña un cacho cu lo bira e simbolo pa e material di educacion tocante “Responsible Pet Ownership” – un campaña asina tambe conoci como “Sea un Doño Responsabel”.
Apesar cu Aruba conoce un Ley di Cacho (Hondenverordening) cu entre otro ta obliga tur doño pa tene nan cacho den nan cura, nos tin un populacion hopi grandi di cacho riba caya causando molester pa comunidad. E problematica di cacho riba caya ta grandi – hopi mas grandi cu hopi hende ta realisa.
Na luna di april 2022, minister Ursell Arends a lansa e NPSA, y a anuncia tambe e campaña di cooperacion cu Post Aruba N.V., Bureau City Inspector y KPA. Parti di e plan di NPSA ta pa enfoca riba educacion y conscientisacion di e problema, y enfoca riba e doño su responsabilidadnan ora di scoge pa tin un mascota, y promove prevencion di reproduccion indesea tambe. Cu esfuersonan di cada un cuidadano nos por reduci e fluho di cantidad di mascota cu ta ser bandona.
Minister Arends kier motiva tur alumno di scol secundario pa participa, crea un simbolo pa e esfuersonan di educacion, y haya e chens di gana un premio atractivo! Acudi na bo maestro di CKV pa mas informacion.


text:
KRALENDIJK- Bonaire Holding Maatschappij (BHM), a hasi donashon di 10.000 dòler na e miembronan di vèlt di ATC, e montante pa yega na unifòrm, ku a kima den kònteiner resientemente.
E momentu a kousa hopi emoshon i ku awa na wowo i sonrisa riba nan kara. Un aktividat pa rekoudá fondo pa entre otro unifòrm a tuma lugá djasabra henter dia te anochi.
FNWB
Un momentu promé ku a sera e aktividat pa rekoudá sèn, ‘Fundashon Wega di Number Boneiru’(FWNB), a presentá i entrega Aaron Martis, presidente di ATC, un montante di 10.000.
A sera e anochi ku e montante di 61.000 dòler, i falta diferente konteo i kombersashon ku mester tuma lugá pa mas donashon.


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 28 di mei 2022.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 28 di mei 2022.
Kompilá: djasabra 28 di mei 2022, 05:00 o.l. (09:00 UTC).
Tempu: Nubianan lo bira gradualmente ménos den transkurso di dia i un wer seku lo prevalesé.
Temperatura máksimo lo alkansá 32ºC i temperatura mínimo 27ºC.
Solo ta sali 06:10 i ta baha 18:56 o.l.
Bientu: Generalmente for di ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: Un kondishon di tempu seku lo sigui prevalesé riba nos isla miéntras ku nubianan na nivel haltu ta kubri nos region durante e promé parti di dia. Mas aleu, stòf fini di Sahara lo bira ménos di manera ku e visibilidat lo mehorá.
Kondishon di laman: Por lo general moderá ku altura di olanan entre 1 i 2 meter (3 i 6 pia). E olanan di mas haltu lo ta riba laman habrí.
Sistemanan tropikal signifikante: Ningun.
Fenómeno spesial: Ningun.
Perspektiva te djaluna mainta: Parsialmente nublá i generalmente seku.
Meteorólogo: Correa.


text:
Gobierno di Aruba, tin como un di su meta nan principal ta pa stimula e Sector Primario di Aruba. No solamente pa logra seguridad di cuminda pa e comunidad pero alavez brinda e oportunidad na nos hobennan pa bin mas den contacto cu e sector aki y conoce kiko ta e contribucion cu esaki ta representa pa nos comunidad y futuro generación. Esaki ta un tema cu mundialmente ta ser mira como un prioridad, especialmente awor cu no solamente e cambionan climático ta hunga rol, pero tambe e situación tenso cu tin entre paísnan den desacuerdo. Esaki sigur ya a demostra su impacto den prijs y disponibilidad di cierto producto nan di consumo.
Durante e ultimo añanan Santa Rosa a logra introduci diferente proyecto den cual a wordo diseña specialmente pa den un forma educativo pero na mes momento participativo, hiba e conocementonan di plantamento, criansa y pesca cerca nos hobennan sea na scol of otro centronan educativo pa mucha y hoben. Pa menciona algun, Santa Rosa ta ofrece workshops na scolnan cu ta ensera plantamento, ta ofrece workshops specialmente pa Docentenan, pa nan por tin e conocemento basico na momento di splica referente e tema of crea área di plantacion na nan scol. Durante vakansi gruponan por haya rondleiding cu e posibilidad di haya workshop referente plantamento. Na 2019 a inicia cu e proyecto “Hofi di Amistad” cu e meta pa crea hofinan escolar mediante un plan di mantencion diseña door di e studiantenan mes. Pa e proyecto aki tin dos scol cu ta formando parti di dje y cual ta hasi posibel pa midi e desaroyo y exito di cada un individualmente. Asina poco poco por bay ahustando e modelo den e structura cu ta mas duradero y practico pa logra e meta principal y efectividad di cada hofi. Nos ta conciente cu den algun ocacion, tin scol cu tin e deseo pa tin nan propio hofi escolar, pero pa motibo di algun aspecto, ta hasi esaki difícil pa wordo realiza. Algun ehempel ta entre otro e gastonan di irrigacion of mantencion como tambe e compromiso pa sigi mantene e hofi durante temporada di vakansi. Santa Rosa ta orguyoso di por confirma cu apesar di e dificultadnan, tin varios scol cu toch ta sigi purba pa crea un área chikito caminda cu e muchanan por toch tin e contacto cu e sector aki den un forma mas passivo.
Como parti di Santa Rosa su responsabilidad pa crea y ehecuta proyectonan cu tin un impacto educativo y hunto pa logra concretiza e metanan pa cual e proyecto a wordo desaroy. Tabata importante pa hasi estudio encuanto di e posibel resultadonan pa futuro por respresenta y cu por determina tambe con ta recomendabel pa esakinan wordo adapta pa logra tin mas efectividad. Un di e proyectonan cu Santa Rosa tabata desea di evalua pa por crea un plan di maneho mas concreto, ta e posibilidad di stimula mas hofi escolar rond di Aruba. Di acuerdo cu e Director di Santa Rosa, Sra. Nathalie Maduro, “Cada hofi escolar cu ta wordo crea cu un proposito educativo y wordo bon manteni, ta un herment valioso cu ta sirbi pa concientiza y stimula nos hobennan encuanto e importancia e responsabilidad di un país pa establece seguridad di alimento saludabel pa su comunidad y alavez wordo identifica como un carrera profesional cu den futuro lo contribui enormemente na logra menos dependencia di importacion di cuminda for di exterior y crea oportunidad laboral.”
Na luna di Maart 2022 Santa Rosa a entrega e tema di estudio na Universidad di Aruba como parti di un proyecto pa studiante nan por asisti cu ehecucion di estudio. Aki e dos studiantenan, Taisha Henriquez y Zayliyah Danje ambos atendiendo e Facultad di Social Works a wordo escohi pa hunto cu e gerencia di Santa Rosa inicia cu e estudio mediante un encuesta referente e tema “Why are School Gardens an added value to Aruba’s Food Security and Children’s wellbeing?” E studiante nan a haya diferente información y datos pa wordo studia y na mes momento a hasi bishita na e dos projecto ya existente como tambe a bishita otro instancianan caminda den pasado Santa Rosa a coopera cu workshop y material di plantacion. Otro aspecto importante y interesante di e estudio ta, a encera un encuesta cu a wordo manda pa Docente, ex Docente, mayor, profesional y hefenan di Departamento pa por a logra haya un bista mas amplio con e gruponan aki ta mira e efectividad di desaroya mas hofi escolar y ki impacto esakinan tin riba e mucha su salud y desaroyo. E resultado a mustra cu cifras cu tin un interes grandi di parti di parti di tanto e docente y mayornan y cu ta reconoce e beneficio di stimula e tema di plantacion di cuminda for di trempan cerca e muchanan. Sinembargo tin e limitacion financiero y compromiso pa cu e mantencion di e hofi cual ta keda un contratiempo. Pero awor cu tin un bista mas cla conclui for di e resultado di e encuesta. Santa Rosa tin un bista mas concreto awor di e futuro di e proyecto aki y lo traha awor riba posibel solucionnan pa hasi di cada Hofi escolar uno exitoso.
Mester remarca cu e studiantenan a crea un bunita poster informativo riba nan propio iniciativa cu ta ilustra e cinco caracteristicanan cu ta hasi di un hofi escolar un herment beneficioso riba diferente area tanto social, nutricional y como tambe desaroyo propio cerca e muchanan.
Pa medio di esaki, Gerencia di Santa Rosa ta gradici Sra. Yolanda Richardson, Docente Module Introduction to Research Methology pa e Facultad di Arte y Cencia na Universidad di Aruba pa su cooperacion. Ta yama danki na e dos studiantenan, Taisha Henriquez y Zayliyah Danje cu den un forma hopi profesional y dedica a ehecuta e estudio aki y entrega e raport completa na sra. Maduro den presencia di sr. Ludwig Rasmijn encarga cu proyectonan escolar.
Pa mas informacion por tuma contacto cu Departamento di Agricultura, Cria y Pesca (Santa Rosa) via 5858102 of via info@santarosa.aw.
“ Sostene nos cultura, practica Cria, Pesca y Agricultura”


text:
En conexion cu Dia di San Juan – Dera Gay 2022: Minister di Cultura Xiomara Maduro a bishita Anglo Kleuterschool y a entrega e “Caha Sabi” cu informacion y material di Dia di San Juan – Dera Gay
-Den cuadro di Celebracion Dia di San Juan – Dera Gay, Minister di Cultura Xiomara Maduro a bishita Anglo Kleuterschool na Madiki. Na yegada e mandatario a wordo ricibi pa e muchanan y pa juffrouwnan di e scol. Un bunita mainta caminda a conta e muchanan di e fiesta di cosecha Dia di San Juan – Dera Gay cu ta wordo celebra dia 24 di juni. A splica e muchanan riba e baile di Dia di San Juan y asina nan a haya mas conocimiento riba e esaki y tambe e muchanan a baila. E muchanan tambe a haci e wega di grito di gay. Minister Maduro a entrega na scol e ‘Caha Sabi’ cu informacion di Dia di San Juan, Dera Gay. Na final a gradici e juffrouwnan y muchananan pa e bunita y dushi mainta.


text:
16 di juni 1932 – 12 di juni 2022
Riba un dia na april 1995 Ronnie pa prome biaha a bishita nos na Nationaal Historisch Archief situa den e caya conoci como Vietnam, esta Steenweg nr. 4, den e edificio conoci como (ex) RIALTO, dilanti di General Store y den e caya di La Venezolana.
Ronnie a bishita nos cu e tarea pa caba cu stamboom di famia pa su sobrino debi cu e sobrino no tabata tin tempo mas pa caba di traha esaki. E investigacion genealogico aki a dura algun luna pa haci. Y ora cu Ronnie, kende


text:
Oranjestad – Ariba diabierna ultimo nos a ricibi bishita di Gino Frans conocido Drugsbestrijder y ex adicto. E entrevista a bay over Eugene Lampe, cu ariba april 4 2008 a mata full su famia na Macuarima.
Home Interviews Video Gino Frans Drugsbestrijder/Ex Adicto: No tin cuido aki na Aruba pa...
Video Gino Frans Drugsbestrijder/Ex Adicto: No tin cuido aki na Aruba pa Eugene Lampe. Dialuna Hof lo mester tuma un decision
Diahuebs ultimo un biaha mas Eugene Lampe a wordo treci di KIA pa Corte.
Eugene Lampe a bisa Hof cu e kier haya su libertad condicional awor. E ta haya cu nan ta laat pa cuminsa awor cu investigacion. El a pidi Hof pa lag’e bay Respaldo tanten cu psychiater ta traha e plan. Eugene a bisa Hof cu el a comporta su mes bon y ta hayando tratamento den KIA.
Frans lo papia over Lampe, y con e ta mira e situacion debi cu aki na Aruba no tin cuido pa Lampe. Hulanda ta e unico opcion.
Pieter Baan Centrum na Almere ta un bon alternativa of te hasta por bisa e unico alternativa den e caso aki.
Dialuna Aruba lo haya sa kiko Hof lo dicidi di Eugene Lampe.


text:
WILLEMSTAD – Corte di Casacion a mantene e sentencia di ex minister di Corsou George Jamaloodin di 30 aña di castigo di prison. Esey a keda presenta awe mainta na Hulanda. Na maart di aña pasa den hoger beroep, Jamaloodin a keda castiga atrobe pa e sentencia inicial. A keda proba cu e la duna orden pa e asesinato di ex politico Helmin Wiels na 2013. Segun Corte, Jamaloodin tabata culpable di provocacion di e asesinato y e tabata un asesinato ordena. Jamaloodin no a gusta e sentencia aña pasa y a bay den casacion pero awe mainta a keda e cuenta presenta. Por lesa e sentencia AKI.
ORANJESTAD – Actualmente Landsrecherche di Aruba ta investigando e circumstancianan bou di cual suicidio di e conocido personahe Antoni Gario por a tuma lugar. Asina vocero di Ministerio Publico Ann Angela a confirma pa noticiacla. No tabata necesario pa confisca e curpa, ya cu no tabatin ningun indicacion cu su bida a wordo kita den un crimen. Esey lo tabata e unico motibo pa confisca e curpa. Pero esey no tabata e caso.
ORANJESTAD – E detencion preliminar di ex minister Otmar Oduber como sospechoso principal den e caso penal Flamingo, a keda prolonga cu 8 dia mas. Vocero di Ministerio Publico Ann Angela a confirma esaki diabierna mainta na Noticiacla. Hues Comisario awe mainta mester a ‘toets’ e detencion y a dicidi pues cu Oduber tin cu keda cera mas tempo den KIA. E motibo duna siman pasa cu a pone bay bek KIA, ta pasobra mester scucha 10 testigo mas.
ORANJESTAD – Conforme decision di hues diahuebs mainta, e caso penal Avestruz cu sospechoso principal, parlamentario Benny Sevinger, lo cuminsa na September di 2022 y caba mitar di luna di December 2022. Y mas probable, prome siman di 2023 por spera un sentencia. Despues di a scucha abogadonan diaranson ultimo durante un regie zitting y a tende tur argumento di abogadonan, a tuma un dia pa delibera y awe diahuebs a publica e ‘schedule’, cu fechanan reparti riba 3 luna. A compronde cu abogadonan a protesta riba esaki y mustra cu nan ta prefera un tratamento pega na otro di p.e. 3 siman, y caba tur cos, envez di reparti esaki riba tres luna.
ORANJESTAD - Procurador General di Aruba, mr Bote ter Steege a duna ordo diamars pa cuminsa investiga iregularidadnan di documentonan di biahe. Asina e vocero di Ministerio Publico Ann Angela a confirma diamars. Segun e informacion, recientemente trahadornan di IA (anteriormente IASA) a ripara iregularidadnan durante control di documentonan di viahe di dos persona cu tabata saliendo for di Aruba. Hefe di IA a raporta esaki y awor Procurador-general di Aruba a duna Landsrecherche ordo pa cuminza un feitenonderzoek.


text:
Orashon djamars 18 di òktober 2016
Despues Señor a skohe 72 otro disipel i a manda nan bai su dilanti dos dos, den tur pueblo i lugá kaminda E mes mester a bai. El a bisa nan: ‘Kosecha ta grandi, ma trahadó ta poko. Pidi doño di kosecha pa manda trahadó pa kosechá. Bai numa! Mi ta manda boso manera lamchi di karné meimei di lobo. No bai ku saku di plaka, ni ku saku di biahe, ni ku sandalia, ni no para kumindá niun hende na kaminda. Ora boso drenta un kas, bisa promé: “Pas sea ku e kas akí.” Si tin un hende di pas ta biba einan, boso pas lo keda kuné; si no ta asina, boso pas lo bini bèk serka boso. Keda den e kas ei i aseptá loke e hendenan ofresé boso pa kome i bebe, pasobra un trahadó meresé su suèldu. No move di kas pa kas. Si boso yega un siudat kaminda nan risibí boso bon, kome loke nan pone boso dilanti, kura esnan ku ta malu einan i bisa nan: “Reino di Dios a yega serka boso!”
Lukas 10:1-9


text:
Na nomber di famia nos ta gradici tur hende
durante e tempo dificil cu e fayecimento y entiero
di nos defunto stima:
Sra. Hyacintha Kelly-Dabian
Mihor conoci como “Dinichi”
Viuda di Johan Emmanuel Kelly
Gradicimento especialmente na Huize Maristella afdeling Aloe.
Na un y tur cu a manda condolencia via telefoon, facebook y whatsapp
Boso muestra di atenshon tabata un gran consuelo pa nos.
Na mes momento nos ta invita famia, bisiña-, amigo- y conocirnan pa compaña nos na 3 Santo Sacrificio di Misa na Inmaculada Concepcion na Sta Cruz;
diahuebs 2 juni pa 7 pm,
diabierna 3 di juni pa 7 pm y
diasabra 4 di juni pa 7 pm.
Boso presencia ta altamente aprecia.


text:
Diaranson anochi, Calabas, Kudawecha, y vecindario lo sacudi zonidonan di misil ora cu e team nobis nobis di veteranonan den domino, esta TEAM MISIL, sali den nan gran anochi di debut aya n’e unico y mundialmente famoso Domino Square Garden net ne grens entre Calabas y Kudawecha, dilanti e ‘beruchte’ palo di kwihi cu mal ehempel! Si shonnan, un biaha mas, e famoso Domino Square Garden tin otro candeloso encuentro di domino, e biaha aki entre esnan di edad ‘avansa’, TEAM MISIL, kendenan lo haci nan gran debut contra e team di esnan ainda ‘den broeki’! Cos ta cayente!
Hopi palabra a skeiro bay bin entre es’nan den edad di ‘pensioen’ y es’nan cu kiermen ainda no mester di ‘e pildo blauw’! Wel wel, diaranson awo 25 di mei, cuminsando pa 7:30 di anochi, e bataya lo start den tur su furia caminda Team Misil kiermen cu ya nan tin nan misilnan cla caba p’e ‘mucha jong’-nan! Un lista secreto a cay den man di redaccion caminda por wak varios integrante peligroso lo figura e anochi ey! Guynan ‘zware jongen’ den domino manera Yoyo, Tico, Gordon Roy Leyba, Indio, Sonny, Yayo, Roy Sneek, Tony Trimon y señora, y last but not least, e guy cu ‘sleight of hand’ den domino, nada menos cu Robby Jansen! Manera semper, entrada y snacks lo ta completamente gratis! Asina ta shonnan amante di bon domino, bini uno bini tur diaranson awor, 25 di mei, cuminsando pa 7:30 di anochi n’e unico y mundialmente famoso Domino Square Garden aya na Calabas! Yegaaa!


text:
Pa tur amante di buki, biblioteca ta organisa su Mercado di Buki segunda mano e siman binidero, di dia 8 pa dia 12 di november. Esaki ta pa 1 siman so na Playa y San Nicolas. E mercado ta habri segun orario regular di biblioteca. Un bunita oportunidad pa wak den un cantidad di buki pa algo interesante y diferente. Tin tesoro sigur sigur!
Bishitantenan ta cumpra un tas di e festival pa solamente 10 florin y por yena esaki yen yen cu buki segundo mano. Si tas caba por yena bo mesun tas of caha chikito. Bishitantenan por busca den un coleccion grandi di buki di tur topico. Tin algo pa tur gusto y interes.
Pues, di 8or di mainta pa 5or di atardi.
Orario anochi na Playa dialuna y diaranson te 7or. Y na San Nicolas e mercado ta keda habri te 7or, solamente diamars anochi.


text:
224 Residents +
41 Non Residents+
56% Of those residents tested, were positive
From the DVG
ORANJESTAD - January 19, 2022. According to the summary of awe, 314 people recovered and a total of 265 nobo cases of COVID-19 in Keda registered which 41 ta non-resident. E cifranan aki ta represents a 'Positivity rate' bou di nos residentenan of 56%. E amount of di active cases di COVID-19 pa awe ta 1181 and amount di fayecidonan relate cu COVID-19 to increase na 187. Strength in the family and fayecido. Data ta illustrates casean nobo di COVID with a weekly averahe of 346 cases pa dia and a weekly 'positivity rate' di 62% pa dia.
Currently na Aruba tin 49 internal person cu of debi na COVID di which den ICU tin 3 person and reba general floor tin 46. Na Colombia tin currently 6 person den ICU and no (0) reba general floor.


text:
Internacional: Cientificonan di academia di ciencia na Beijing China despues di un investigacion, ta kere cu e variante Omicron cu ta asotando mundo awor aki, por a bin for di raton.
E evidencia nobo aki a sali den “BioRxiv” cu despues a hala atencion pisa y esaki a keda publica den “Journal of Genetics and Genomics”.
E idea principal ta cu un di manera of otro un raton a infecta cu e virus caminda di Corona prome esaki por a evoluciona y haya tur of algun di e 45 novel mutuacion, y aki e virus di e raton a bula bek pa humano y asina e virus aki a plama pa Omicron.
E teoria aki por duna splicacion con bin e variante Omicron su constelacion ta di manera aki y e manera con detecta esaki. Tambe por tuma nota cu falta e formacion di “Syncytia” den cel cu netamente ta haci e variante menos severo.


text:
Resultadonan di Spring Training di ayera:
- Detroit Tigers a empata ku Philadelphia Phillies na 4 kareda
- Miami Marlins a perde di Washington Nationals ku skor di 11-7
- Minnesota Twina a derota Baltimore Orioles ku skor di 6-5
Jonathan Schoop a konekta 1 hit den 3 turno na bate ku 1 kareda anota. Sharlon no a hunga den e partido aki
- New York Yankees a derota Houston Astros ku skor di 7-0
Didi Gregorius no a hunga den e partido aki
- Pittsburgh Pirates a gana Atlanta Braves ku skor di 4-2
Andrelton Simmons no a konekta hit den 3 turno na bate. Ozhaino Albies no a mira akshon den e partido aki
- Tampa Bay Rays a perde di Boston Red Sox ku skor di 3-2 den 10 entrada
- Baltimore Orioles a derota Toronto Blue Jays ku skor di 4-2
Jonathan Schoop no a hunga den e partido aki, tampoko Sharlon Schoop
- Cincinnati Reds a gana Los Angeles Angels
Carlton Daal no a hunga den e partido aki
- Chicago Cubs e derota Kansas City Royals ku skor di 7-0
- Chicago White Sox a gana Cleveland Indians ku skor di 4-1
- Los Angeles Dodgers a perde di San Francisco Giants ku skor di 11-9
- Milwaukee Brewers a perde di Oakland Athletics ku skor di 7-0
- Seattle Mariners a perde di San Diego Padres ku skor di 8-5
Gianfranco Wawoe no a mira akshon den e partido aki
- Texas Rangers a perde di Los Angeles Dodgers ku skor di 10-5
Juremi Profar, Sherman Lacrus i Chris Garia no a hunga den e partido aki
- Arizona Diamondbacks a perde di Colorado Rockies ku skor di 2-1
- Colorado Rockies a derota Arizona Diamondbacks ku skor di 11-10 den 10 entrada
Partidonan di Spring Training pa awe:
- Atlanta Braves kontra Detroit Tigers
- Baltimore Orioles kontra Tampa Bay Rays
- Philadelphia Phillies kontra Pittsburgh Pirates
- Washington Nationals kontra St. Louis Cardinals
- Miami Marlins kontra New York Mets
- Cleveland Indians kontra Chicago White Sox
- Colorado Rockies kontra Oakland Athletics
- Kansas City Royals kontra Texas Rangers
- Los Angeles Angels kontra Seattle Mariners
- San Diego Padres kontra Cincinnati Reds
- San Francisco Giants kontra Chicago Cubs
- Los Angeles Dodgers kontra Arizona Diamondbacks
- Toronto Blue Jays kontra Houston Astros
- Minnesota Twins kontra Boston Red Sox
Breve:
- Segun e ekipo di New York Yankees, Mariekson ‘Didi’ Gregorius ta risibiendo tratamentu pa su pols despues di a bira esaki algun dia pasa riba un hungada. Segun informashonnan tin algun mehorashon den e pols di Didi. E pelotero mes ta kere ku tur kos lo ta bon pa e komienso di temporada. Yankees tin pensa di duna Didi sosiegu e dos dianan aki i bolbe hinka e pelotero den e aliniashon di e ekipo riba djarason.


text:
KRALENDIJK- Polis ta pidi buskeda di un hòmber di 70 aña di edat ku a sali awe mainta alrededor di 8.30 or for di Villa Antonia pa bai kana i ainda no a regresá. E tabatin un karson koló krèm i un polo shùrt strepiá, krèm ku maron bistí. Nòmber di e persona en kestion ta Ertmann Alexander Valdink. Polis ta pidi ku ken ku por a mira of tende di e hòmber aki porfabor tuma kontakto ku polis na 715 8000 of via 9310. ... Lesa mas
Polis i hustisia
Polis ta stòp sambuyadó di drenta laman na Chachacha beach
KRALENDIJK- Polis djarason mainta a para un grupo di sambuyadó awe mainta ku tabata prepará pa bai sambuyá banda di Chachacha beach. Mientras ku e turistanan no a mira ningun peliger den nan akto, agentenan polisial a bin splika nan e peliger di mal tempu ... Lesa mas
Outo ta bòltu i ta resultá den roi banda di Bonaco
KRALENDIJK- Djaluna anochi banda di 10 'or a tuma lugá otro aksidente algu kurioso, kaminda ku un outo a bòlto banda di e kanal banda di pòmp stashon Bonaco i a resultá kabes abou den esaki. Informashon no-ofisial ta indiká ku ta dos persona hulandes fuma ... Lesa mas
Departamentu di krímen sibernétiko ta atvertí pa ‘phishing’ via Facebook
KRALENDIJK - Den e temporada tras di lomba e departamentu di krímen sibernétiko di Kuerpo Polisial Hulanda Karibense a risibí vários notifikashon tokante ‘phishing’ via Facebook. ‘Phishing’ ta tuma lugá ora un hende ta purba drenta den bo kuenta di ... Lesa mas
A arestá dos persona na Antriol riba sospecho di bendementu di droga
KRALENDIJK- Den oranan di atardi Kuerpo Polisial Hulanda Karibense a realisá un entrada hudisial na un kas den e bario di Antriol relashoná ku lei di Opio. Durante di e entrada a realisá detenshon di un homber di inisialnan M.G.A i 46 aña di edat i un ... Lesa mas
Sheldry Osepa (PNP): Mester fortifiká Kuerpo Polisial di Kòrsou
WILLEMSTAD- Parlamentario Sheldry Osepa a hasi vários pregunta na Minister di Hustisia pa ku e e situashon na Kuerpo Polisial di Kòrsou (KPC). “Ultimamente tin relativamente hopi agente polisial ku ta haña nan mes den man di hustisia. Den ... Lesa mas
Ministerio Públiko ta seponé kaso kontra di douanero
KRALENDIJK – Dia 7 di febrüari un ámtenar di duana a keda detené riba sospecho di korupshon atministrativo. Dia 16 di febrüari e la ser lagá den libertat miéntras ta investigá e kaso mas profundo, pasombra ku e investigashon preliminar no a duna konfirmashon ... Lesa mas
A habri edifisio ekspandé di OM BES
KRALENDIJK - Djamars 17 di mei 2022 Prokurador-general di Kòrsou, Sint Maarten i di Boneiru, Sint Eustatius i Saba, Sr. Ton Maan, den presensia di Gezaghèber, Korpschef, kolega i partnernan den kadena hudisial, a hasi apertura di e edifisio renobá di ... Lesa mas
Polis ta hasi entrada hudisial na Kaya Nikiboko Nort
KRALENDIJK- Djasabra anochi Kuerpo Polisial (KPCN) a hasi un entrada hudisial na un establisimentu komersial na Kaya Nikiboko Nort. E entrada hudisial ta konsekuensia di un denunsia ku a hasi tokante un menasa ku un arma di kandela. “Sèmper ta tuma ... Lesa mas
Trahadó di SDKK ta bishitá Boneiru
KRALENDIJK - Siman pasá 35 trahadó di Sentro di Detenshon i Korekshon Kòrsou (SDKK) a hiba un bishita riba propio disponibilidat pa Boneiru, kaminda nan a pasa na vários organisashon hudisial. Nan a haña un rekorido na entre otro kuerpo di bombero Hulanda ... Lesa mas
Aksidente di outo na entrad a di Rincon ta laga hende gravemente heridá
KRALENDIJK- Segun informashon di bosero di Polis, djamars anochi laat a surgi un aksidente serio banda di Mangazina di Rei, na entrada di Rincon. Den e aksidente, ku a tuma lugá masomenos 10 or di anochi, tabata tin 3 outo involví. Ambulans a hiba 3 ... Lesa mas
Otro outo ta bòltu riba kaminda pa bai aeropuerto
KRALENDIJK- Riba djabièrne otro outo mas a bòltu riba kaminda pa bai aeropuerto, pa ta eksakto banda di e proyekto Waterlands Vilage. No ta konosí ainda kiko ta e kousa, pero ta mustra manera e shofùr di e pickup a pèrdè kòntròl, a bòltu i a bai resultá den e ... Lesa mas
Otra sambuyadó ta pèrdè bida
Awe mainta alrededor di 11 or di mainta a drenta notifikashon di un sambuyado den problema na altura di habitat. A trese e sambuyado kosta i a trata di reanimé sin resultado. Alrededor di 12.30 dokter di schouw a konstatá morto di e sambuyadó. Ta trata ... Lesa mas
Aksidente durante trabou na fèlt di Amas a laga un persona heridá
KRALENDIJK- Algun promé ku djaweps mèrdia, ambulans a risibí yamada pa bai na fèlt di Amas pa un insidente. A kuminsa ku trabounan pa drecha e tereno i pa un of otro motibu, un pipa a alkansa un trahado. Personal di ambulas a presentá na e sitio i a pone e ... Lesa mas
Polis un biaha mas mester a lòs tiru di atvertensia den den sentro di Playa
KRALENDIJK- Den oranan di mardugá riba djasabra 2 di aprel polis a hañ’e obligá un biaha mas pa aktua ku man duru kontra un sospechoso i algun personanan presente den Centrumgebied en konekshon ku violensia públiko. Durante di detenshon di e ... Lesa mas


text: Ex-prome minister di Aruba. Mike Eman a tene un discurso cual el a jama “Discurso Nacional” pero eingelijk e no tin nada di haci cu “discurso nacional” pasobra actualmente Mike Eman ta un simpel cuidadano di pais Aruba pasobra ni miembro di Parlamento e no ta mas. Y mas ainda ta bolbe pretende cosnan cu no ta caminda cu e kier trata na convence e pueblo aki cu cosnan ta malo economicamente dor di e actual Gobierno cu apenas tin 2 aña sinta y a bini di e 8 añanan di SU Gobierno y mal maneho cu a hiba nos den e cataclismo economico cu nos ta aden aki. Mas ainda un “discurso” cu no tabatin pia ni cabez cu simplemente demostra un biaha mas cu Mike Eman awor si a perde tur nocion di realidad y ta bibando den un mundo di fantasia cu e mes a crea y ta pretende di pone hende kere aden tambe. Un Mike Eman cu a mustra desgasta, cansa y malo di salud cu sigur sigur no ta persona cu mester tuma over un gobernacion pa sigui hiba Aruba na e progreso cu nos tur kier. Un Mike Eman cu ta cuminza su palabra bisando cu su “discurso” no ta uno politico pero den dos tres palabra despues ta papia di baha Gobierno y mas ainda cu e Gobierno aki ta malisimo. Dus un bruhacion total di loke tabata sali di e boca di e ex-prome minister aki cu awo si mas y mas tur hende ta kere cu e ta malo mentalmente y ta bai Centro di Respaldo pa haya tratamento. Mas ainda el a presente algun grafica cu ta mustra cu su Gobierno a laga economia di nos pais sano y ta e actual Gobierno a daña tur cos. Si tabata riparabel e hecho cu di e cantidad di votonan cu e lider di Partido AVP aki a ricibi durate eleccion pasa, caminda e tabata e votegetter, ni un 10 porciento a sintoniza su “discurso” demostrando cu masha hende no ta kere den su palabra mas y mas ainda loke realmente hopi a kere cu dado momento Mike Eman lo bai derama lagrima p’asina haci e “discurso” mas dramatico y creibel purbando na “lock” hende cu berdaderamente no ta busca informacion pa nan mes sa y ta keda scucha di un lider politico cu ta desgasta, mustra malo di salud y mustra malo tambe mentalmente. Nos mester corda cu ora e resultado di eleccion a bira cla, Mike Eman a anuncia su retiro y a nenga pa tuma su responsabilidad di bira Parlamentario y representa tur esnan cu a vota pe y a practicamente laganan na caya y ainda ta lagando nan na caya pasobra e no ta den Parlamento pero si el a haya un gran cantidad di voto. Analisando e “discurso” aki por bisa cu Mike Eman no ta bibando na Aruba desde cu tur su berdadnan di e masacre economico cu su Gobierno a haci cu Aruba a sali na cla y den e “discurso” aki kier a pinta un storia masha bunita mes cu ni e expertonan den traha storia di Disney no tin e talento ey pa tin fantasia asina grandi. Aunke den casonan asina’ki no mester duan mucho atenciona na e “discurso” aki pasobra tin cosnan mucho mas potivo cu ta pasando y lo bai pasa, toch mester mencione pasobra con cu bai bin, Mike Eman cu su “discurso” di Fantasia a peturba e trankilidad di Aruba riba un Diadomingo anochi.


text:
Sr. Antoine Maduro durante su trayektorio den deporte a kumpli ku aktuashonnan meritorio tantu komo hungadó i dirigente atministrativo. Sr. Maduro tabata aktivo komo futbolista di aña 1925 te 1941 komo miembro di e klupnan Trappers i S.U.B.T. ,di 1941 te 1950 sr.Maduro a keda aktivo komo veterano. Su ekselente kualidatnan komo linksbèk a dun’é oportunidat pa defendé e kolónan di Kòrsou den selekshon, kaminda tambe sr. Maduro a fungi komo kapitan. Komo entrenadó i tambe sr. Maduro a sobresalí i fuera di a entrená tantu Trappers komo S.U.B.T. sr. Maduro a haña e privilegio pa entrená nos selekshon nashonal ku a partisipá den weganan Internashonal di 1950 te 1953, na entre otro Finlandia, Guatemala i Costa Rica.
Komo dirigente sr. Maduro tabata fundadó di tantu Trappers komo S.U.B.T. kaminda el a okupá vários funshon den direktiva.
Di 1932 te 1946 Sr. Maduro tabata miembro di C.V.B.”(Curacaose Voetbal Bond)” den funshon di sekretario i tambe “kompetitieleider” Kosnan grandi ku sr. Maduro a realisá sin duda ta e konstrukshon di loke a bira awe e Stadion di S.U.B.T. Sin ningun fondo finansiero nan a disidí pa tuma e kurashi pa bai kumpra e tereno na Kustbatterij i despues ku e doño di tereno a bai di akuerdo pa bende e tereno na rason di Fl.1.00 pa meter kuadrá, nan a organisá algun loteria pa por a kumpra e tereno na 1948.Tambe mester menshoná ku riba inisiativa di sr. Maduro, S.V. Trappers a bira e promé klup di futbòl ku a kumpra un reglamentu di futbòl serka K.N.V.B. “Koninklijke Nederlands Voetbal Bond”.
Imaginá bo ku ni C.V.B. (“Curaçaose Voetbal Bond”) mes no tabatin un reglamentu ofishal ainda e tempu ei. Na 1938 huntu ku sres.nan Corasol i Lodowika, Antoine Maduro a tradusí e buki di reglamentu di futbòl na papiamentu. Dia 1 di yüni 1952 sr. Antoine Maduro a tuma e desishon pa retirá for di deporte di futbòl i e tempu ei tambe komo dirigente di S.U.B.T.
Antoine Maduro:
A risibi e sigiente premio i kondekorashonnan:
* Emacipatie Prijs na 1969
* Apostolicam Benedictionem na 1977
* Premio Pierre Lauffer Chapi di Plata na 1982
* Personahe di Aña na 1983
* Doctor Honoris Causa (Universiteit van de
* Nederlandse Antillen) na 1984
* Officier in de Orde van Oranje Nassau.
Dia 25 yüni 1997 a drenta e lamentabel notisia ku Antoine a fayesé.


text:
E faro di multicolo
Biblioteca Nacional Aruba (BNA) ta publica un buki pa su Festival di Buki pa Mucha. Cada aña tin un tema cu ta e guia pa e grupo di autor y ilustrado. Pa 2019 e tema ta ‘Medionan di transporte’. E aña aki Richard Dabian a skirbi un storia pa e muchanan di Aruba. E buki su titulo ta ‘E Faro di Multicolo’ y esaki a keda ilustra pa Géwout Esselink. Richard Dabian actualmente ta traha na Biblioteca Nacional Aruba caminda e ta coordina actividad pa mucha. Géwout Esselink ta un ilustrador di Hulanda y e tambe lo participa na e Festival di Buki pa Mucha.
E buki aki ta un regalo pa muchanan di Aruba. Cu e apertura oficial di e Festival di buki pa mucha 2019 na Cas di Cultura, por haya e buki gratuitamente na tur libreria ora cumpra un buki pa mucha, tanten cu tin. E scolnan participante tambe ta ricibi un cantidad di e buki pa nan coleccion.
‘E faro di multicolo’ ta apto pa mucha den categoria di edad di 4 pa 12 aña. Esaki ta un produccion den dos idioma, Hulandes (De veelkleurige vuurtoren) y Papiamento. Sra. Lilian Semeleer a traduci e storia. Biblioteca Nacional ta gradici e autor Richard Dabian pa su bunita contribucion. Y tambe na e ilustrador di e buki Gewout Esselink y tambe Jeroen Hoogerwerf pa e redaccion.
E storia ta bay tocante e mucha homber Jeff cu ta habri un porta pa su mundo di fantasia. Loke ta mas pret ta cu e por hiba su amigonan y hunto nan ta biaha bay. E muchanan ta yega den un mundo di color y nan ta sigui nan soño bayendo pa e faro di multicolo.


text:
Awe diasabra na Trois Sauts, un comunidad chikito di Guyana, e grupo di indigena lo vota pa eligi e presidente di Francia, a pesar cu nan nunca a wak e candidatonan ni sikiera riba un potret.
“Nos no sa pa cua hende nos mester vota,” Georges, un hoben adulto Wayampi a splica. Wayampi ta un di seis grupo cu ta biba den teritorio Frances di Sur America. Su pueblo ta cerca di Brasil, y e unico posibilidad pa drenta ta via helicopter of despues di hopi ora di biahe riba un piragua.
E di dos buelta di eleccion entre candidato di centro Emmanuel Macron y candidato di ultra derecha Marine Le Pen, lo vota riba continente Mericano prome cu e dia formal di eleccion na Francia metropolitano.
“Mi no conoce Marine Le Pen, pero mi a papia cu mi tata y el a splica mi varios cos tocante su tata, Jean-Marie Le Pen”. E tabata un lider di partido di derecha hopi conoci pa su posicion xenofobo y antisemita,” Frédéric, un yiu di un hefe di e grupo di Wayampi a bisa.
Marius di 21 aña, “despues cu nos vota, anto e presidente no ta pensa riba nos mas”. Nos no conoce e candidatonan y nos no sa pakico e proceso di eleccion ta.” Otro homber a bisa nos no worry cune “diasabra ta e proceso di eleccion y nos lo bay vota”.
E solitario di Fillon
E aña aki e programa di candidatonan no a yega na Guyana, excepto un borchi cu a ser transporta den helicopter di e candidato Fillon, cu ta colga hunto cu otro anexo na sede di alcaldia.
E noticia no ta yega na e zona aki, pasobra nan tin un operador mobil so y e cobertura di red ta malo, nan no tin television pasobra no tin electricidad.
E situacion mas curioso ta e participacion den prome buelta na Trois Sauts, pasobra tabata di un 49%, un porcentahe hopi halto compara cu Guyana den su totalidad. Mayoria di hende cu por vota na Guyana a dicidi pa no participa. Pa di dos buelta hende no tin entusiasmo: “Mi no tin boluntad pa bay vota” Alban a splica.
“Nan no ta haci nada pa nos, nos no tin luz, ni electricidad, nos kier cu e pueblo por bira mas desaroya,” Georges a sigura, cerca di frontera cu Brasil.


text:
ORANJESTAD – Durante e encuentro pa Hefenan di Departamento di Gobierno, sr. Derrick Werleman, Director di Departamento di Finansa a presenta e situacion financiero di Pais Aruba y a duna un bista di e retonan cu tin nos dilanti.
Mester reduci e deficit di aña 2022 aun mas
Den e presentacion titula ‘Con nos ta para?,’ a splica cu tin algun paso mester wordo tuma pa asina por sigui reduci e deficit pa aña 2022, cu awor ta na 228 miyon florin. Desde aña 2020 pa awor, a logra baha e deficit cu 536 miyon florin, pero e deficit mester bira mas chikito y bay den rumbo di un presupuesto balansa of cu un surplus. Pa logra e baha e deficit aki aun mas, e ta bay exigi un reduccion di gasto y tambe un aumento di entrada. E cooperacion di e Hefenan di Departamento ta crucial pa por logra reduci mas gasto di gobernacion.
Retonan nos dilanti
Pa locual ta trata e supervision financiero, nos Pais lo conoce normanan nobo cu lo bay exigi un disciplina financiero fuerte pa por cumpli cu nan. Banda di esaki tin e trabounan den cuadro di e Landspakket cu ta bay rekeri kizas otro prioridad pa aloca e fondo y e hende nan pa por implementa e reforma nan exitosamente.
Impacto di COVID19 tabata fuerte pa finansa publico
Na final e Director di Departamento di Finansa a duna un bista riba e impacto grandi cu COVID a causa riba Aruba su finansa publico.
Debe
Door di COVID e debe a subi grandemente cu 916 miyon florin di debe na Hulanda, cu ta hiba nos na un quota di debe di 108%, despues cu esaki tabata un 74,6% promer cu COVID. Hasta si Aruba logra surplus nan di +1.0%, esaki no lo ta suficiente pa cubri e pago di e prestamonan cu ta necesario den e añanan
venidero.
Saldo financiero
Promer cu COVID e saldo financiero tabata conoce un surplus di 3,8 miyon florin y awor esaki a bira un deficit di 534 miyon florin.
Sosten di likidez
Promer cu COVID, Aruba no tabata presta placa via Hulanda. Y awor pa por a wanta y surpasa e golpi financiero y economico, Aruba a fia 916 miyon florin di Hulanda.
Gasto di Interes
Aruba su gasto di interes tabata 229 miyon florin promer cu COVID y awor esaki a bira 243 miyon florin.
Gasto di personal
E gastonan di personal tabata na 475 miyon florin promer cu COVID y awor esaki ta 417 miyon florin.
Sosten financiero
Pa mantene e sistema social y pa retene cupo di trabou durante e pandemia di COVID, Gobierno a brinda 715 miyon florin di sosten financiero.
Presupuesto 2023
Na final sr. Werleman a splica tambe riba e cuadro financiero di Presupuesto 2023 cu a wordo prepara pa Conseho di Minister tuma decision riba dje. Una bes cu keda cla cu tur decision, e Presupuesto 2023 lo cuminsa cana e caminda pa wordo formalisa como Ley di Presupuesto 2023.


text:
“Najaarsnota” 2019 ta prueba cu presupuesto 2019 tawata realistico y a wordo ehecuta responsabel. Diabierna awo Parlamento ta trata e “najaarsnota” 2019. Esaki ta un resumen a base di cifranan imparcial y realistico con Gabinete Wever-Croes a ehecuta Presupuesto 2019. Loke ta resalta mes ora ta cu na 2019 e deficit di 25 miyon florin ta wordo logra y te hasta nos lo conoce un deficit di solamente 19 miyon florin. Esaki ta nifica un “financieringssaldo” di -0.35% enbes di -0.5%, manera stipula.
PRESUPUESTONAN REALISTICO
Na 2018 pais Aruba a conoce un presupuesto supletorio “budget neutral”. Esaki despues cu pa 8 aña Mike Eman no por a logra esaki. E “najaarsnota” 2019 ta indica cu den presupuesto supletorio 2019 Gobierno no lo pidi fondonan adicional. Es decir lo cumpli cu e apoderacion cu nan a ricibi for di Parlamento. Pa 2019 economia di Aruba, segun cifra di Banco Central di Aruba, lo crece cu 2.4%. Sinembargo Gobierno a uza un crecemento di solamente 1% pa sera presupuesto. Esaki ta ilustra e seriedad y grado di responsabilidad cu cual Gabinete Wever-Croes ta goberna.
DEBE NACIONAL DI PAIS ARUBA
Segun e “najaarsnota” 2019 nos debe lo baha pa fin di 2019 cu 29.25 miyon florin. Y na 2020, si compara esaki cu 2019, nos debe lo a baha cu alrededor di 1.24%. E tendencia di rebaho aki lo continua tambe e añanan nos dilanti debi na un maneho responsabel.
PA CONCLUI
Normanan financiero y di personal, manera stipula y palabra tambe a wordo logra. Esaki ta prueba cu Prome Minister sra. Mr. Evelyn Wever-Croes ta mantene su mes na palabracionnan haci y hechonan. Nos ta spera cu Hulanda y particularmente sr.Knops, tambe sa di mantene su mes na hechonan y tuma un decision corecto dia 22 di november.


text:
Health tips for Young Professionals | Cindy van der Linde
Manage episode 290118824 series 2801599
Den nos entrevista cu Cindy nos a toca e tema di salud, cu un enfoke riba tip y strategia con young professionals por tuma miho cuido di nan salud.
Na banda di esaki, Cindy a conta nos tambe di su carera profesional, y con den 2020 ela descubri su pasion y a realisa con importante su su contribucion na e mundo medico ta. Den e episodio aki nos a toca e tema tambe di e asina yama "imposter syndrome" y Cindy a comparti cu nos tip nan practico con pa surpsa esaki. Spoiler arlet - eta cuminsa na sea habri pa feedback, sea honesto y ora bo haci fout asumi e responsabilidad aki, siña di esaki y sigui bai dilanti.
Spoiler alert - Ora nos a puntra Cindy pa comparti cu nos un "must-know" tip pa young professionals ora ta trata na salud - ela bisa nos
1. "take responsibility " di bo salud y realisa cu awor aki bo ta traha e fundeshi pa bo salud aki 10, 20 of 30 aña
2. Check ki ta e malesa nan chronico cu ta bin den bo famia (y haci check ups pa esaki nan)
3. Traha ariba un bon relacion cu bo dokter di cas
4. Busca y sigui "wellness" tip cu ta traha pabo
Tune in y haya sa mas!
Pa mas informacion di Dr. Cindy:
https://www.instagram.com/theoptimist_md/
https://www.facebook.com/cindy.vlinde
Note - Den episodio aki nos twt tin un entrevista cu Nurienne Arias Helder ariba World Health Day - y con abo por yuda trece mas conocemento pa e tema di salud pa e aña aki.
121 afleveringen


text:
Willemstad, 5 di yanüari, 2022 – CMC ta obligá na kanselá vários operashonnan elektivo pa por sigui duna kuido responsabel ku e kantidat di personal disponibel. Entrante awe departamentu di planifikashon ta tumando kontakto ku tur pashènt konserní pa kanselashon di operashon. Departamentu di Kuido Intensivo na CMC ta yegando su kapasidat, preshon ta sigui oumentá riba personal di Emergensia i otro áreanan, i un mas departamentu di kuido regular mester a konvertí parsialmente den un departamentu di COVID-19. Miéntras ku e kantidat di pashèntnan ku COVID-19 ta oumentá, e kantidat di koleganan infektá tambe ta sigui krese yegando mas ku 100 den isolashon i vários mas den karentena pa motibu di kontakto serkano ku personanan infektá.
Na e momentunan aki tin 31 pashènt hospitalisá pa motibu di COVID-19, di kual 7 ta den departamentu di kuido intensivo. Ounke Kuido Intensivo por akapará 16 kama (8 pa “High Care,” 8 pa “Medium Care”), e kapasidat máksimo aktualmente pa e personal disponibel por duna kuido responsabel ta 10 pashènt. Pa loke ta trata Kuido Intensivo pa pashènt ku no tin COVID-19, no tin kapasidat pa atendé ku tur pashènt. CMC ta en espera pa 12 médiko i enfermero di AMI ku lo bin reforsá CMC den e próksimo siman.
Hopi faktor ku ta hunga un ròl den e preshon riba Hòspital. Ademas di e puntonan ya menshoná, departamentu di Emergensia ta konfrontá ku hopi pashènt ku no mester di asistensia di Emergensia pero tòg ta akudí ku síntomanan di COVID-19. CMC ta supliká pa tuma kontakto ku dòkter di kas i no bin emergensia si esaki no ta nesesario. Si bo dòkter di kas referí bo na Emergensia, drenta SOLAMENTE na e entrada di Emergensia na e banda di Colon.
Pa último desaroyonan di CMC, sigui página di Facebook di Curaçao Medical Center.


text:
WILLEMSTAD- E archivonan nashonal di Sürnam, Kòrsou i Aruba huntu lo kuminsá ku un webinar di 24 di novèmber próksimo. E webinar tin ku meta pa diskutí tokante retonan di e archivonan aki den área di Karibe ku ta usa idioma hulandes.
Tur tres archivo ta pará dilanti retonan basta grandi, ora ta trata di digitalisashon. Durante un periodo di no ménos ku ocho luna, lo tin vários tópiko ku lo bai trata den e webinarnan aki. Enfoke ta e hendenan ku ta trahando den e archivonan nashonal riba nos islanan i tambe Sürnam.
Lo tin hopi espasio pa interakshon, interkambio di eksperensia entre partisipantenan i tambe métodonan ku por usa mihó den e tipo di archivonan aki.
Registrashon
Esnan ku ta interesá pa partisipá por hasi esaki via di e link aki.


text:
The content originally appeared on: Diario
ORANJESTAD (AAN)- Dialuna mainta DIARIO a haya un bunita sorpresa ora un miembro di “Grupo Aliansa di e dos Curasonnan di Hesus y Maria” a trece un dushi bolo na oficina.
E aña aki e grupo ta cumpli 22 aña di existencia y ta gradici DIARIO pa a coopera cu nan durante tur e añanan.
Mas cu claro, staf y personal di DIARIO ta gradici e Grupo Aliansa di e dos Curasonnan di Hesus y Maria pa e bunita gesto aki y alavez ta felicita nan cu nan di 22 aña di existencia. E tabata hopi dushi mes.


text:
Project Team Drugspanden ta un team cu a wordo lanta pa entre otro pa investiga bendemento di droga for di un percela y ariba caya.
En conexion cu un investigacion andando Project Team Drugspanden a haci entrada hudicial na un cas na Brazil.
Aki a detene 2 hende homber di inicialnan:
A.C. T. naci na Aruba di 61 aña.
G.T. T. naci na Aruba di 53 aña.
Durante razzia na e cas na Brazil a confisca un cantidad basta grandi di droga entre otro marihuana, piedra (Base) y cocaina.
Pa Cuerpo Policial por resolve mas caso cooperacion y informacion di pueblo di Aruba ta hopi importante, p’esey nos ta pidi si bo tin cualkier informacion yama nos tiplijn di Polis cu ta: 11141. Nos ta garantisa cu bo ta keda anonimo pa bendemento di droga.


text:
ORANJESTAD (AAN): Aruba Lions Club ta sumamente orguyoso cu por a yuda y sigui contribui na Fundacion Bethel Aruba pa amplia nan facilidad cu dos baño y dos wc pa por acomoda tur e 28 clientenan cu ta bishita nan localidad.
Fundacion Bethel Aruba a ser funda cinco aña pasa door di Señora Irena Gomes cu e meta pa yuda y duna esnan cu no tin luga sigur mas pa biba. Señora Gomes hunto cu su team ta habri porta y ta duna un luga sigur pa e 20 clientenan por come, drumi y baña. Tambe Fundacion Bethel ta yuda esnan cu mester rehabilitacion pa ora oportunidad presenta di traha y bay back den comunidad nan ta bon prepara.
Aruba Lions Club a worde acerca door di Señora Gomes pa yuda cu facilidad pa baño, pues Aruba Lions Club a huur toilet y douche portatil como un solucion pa corto tempo mientras ta busca solucion pa tempo largo. Pues dia 12 juni 2021 miembronan di Aruba Lions Club a logra di finaliza y haci entrega di e dos baño pa douche y dos toilet. Palabra di agradecimento ta bay na miembronan di Aruba Lions Club y Jorge di Neptali Park cu a logra e meta pa amplia e facilidad di Fundacion Bethel Aruba.
Trahando cu Hulanda: Fundacion Bethel Aruba ta traha directamente cu un fundacionnan cu tin e mesun meta aya na Hulanda y ya caba a logra manda cuater cliente pa sigui cu rehabilitacion na e fundacion hulandes, di cual dos di nan a integra den e sistema y ta trahando na un compania grandi y cu un futuro prometedor. Fundacion Bethel ta comunica directamente cu senora Jennifer Martis, cu ta e persona di contacto entre e Fundacion Bethel Aruba cu e instancia na Hulanda. Nos kier desea Fundacion Bethel Aruba y su clientenan cu a sigui pa e siguiente etapa, hopi exito y pa sigui traha duro pa logra nan metanan.
Ayudo pa completa restauracion: Den pasado Aruba Doet a yuda e Fundacion Bethel Aruba cu materialnan necesario cu a yuda pa nan lugar luci. Ainda falta hopi pa haci, y actualmente nan ta trahando ariba un trailer pa drecha y mester di plywood, verf, bentana, scruf y material pa drecha e dak pa evita lekmento durante yobida. Tambe nan tin mester di palo pa nan por traha cashi di paña y asina por tin nan pertenencianan personal adecuadamente warda.
E cliente nan aki ta persona nan cu tin un profesion of habilidad di haci diferente trabao y loke mester ta material pa nan caba di haci e restauracion completo di e compleho. Fundacion Bethel Aruba ta haci suplica na tur comerciante y persona nan cu por tin material menciona cu por worde duna pa asina nan por continua cu e restauracion.
Cla p'e Comienzo Nobo: Na tur esnan y comerciantenan cu lo kier yuda contribui na Fundacion Bethel Aruba, por haci esaki door di tuma contacto cu señora Irena Gomes na 568-1599. Cualkier contribucion cu haci lo worde aprecia, como cu nan ta traha abase di boluntario y cu donacionnan cu nan ta ricibi.
Ayudo di parti di Gobierno no ta ser ricibi ainda pa motibo cu nan peticion ta "tranca" door di e pandemia y como Gobierno ta demisionario esaki a haci e proceso tarda un poco mas. Señora Gomes hunto cu e miembronan di directiva ta keda optimista y cu pronto nan lo haya mas ayudo pa sigui duna apoyo y speranza na tur nan clientenan. Manera e number mes ta bisa; Fundacion Bethel Aruba, Bethel ta saca di bijbel y ta significa: "Comienzo Nobo".
https://diario.aw/categories/noticia/general/aruba-lions-club-apoyando-fundacion-bethel-aruba#sigProId79b899dce3


text:
The content originally appeared on: Diario
Conseho di economista Randall Croes
ORANJESTAD (AAN): E siman aki a mustra cu recesion lo por tin efecto riba e plan di algun turista pa haci viahe.
Pero mirando e ultimo cifranan emiti pa e.o. Walmart y tambe The Home Depot na Merca, ta parce cu na Merca debi na e inflacion, e consumidornan ta gastando mas pero nan ta cuida nan placa.
Impulsa pa prijsnan cu ta subi, e consumidornan ta haciendo toch un cambio na nan costumbernan. Walmart a bisa cu nan benta a subi cu 2,4% den e trimester di Februari pa April 2022. Pero na Merca, clientenan a cumpra menos producto cu no ta cuminda.
Como cu gasto di cuminda a subi na Merca, hopi consumidor a dicidi na bay haci compras na Walmart pa reduci gasto.
Cu loke ta pasando na Merca, y tambe e lockdown aworaki na China, kico tur Aruba lo por spera e lunanan nos dilanti?
E economista local Randall Croes, a mustra cu e situacion di China ta algo temporario, aunke nan lo no por sali for di dje asina facil. Lo por dura kizas 1 pa 2 luna prome cu tur fabricanan di China cuminza start bek. Ora cu e lockdown na China finaliza, sigur e mercado di balor lo bay subi bek tambe.
Pa Aruba, lo no bay sinti casi nada, excepto den e patronchi di gasto di e pilar principal di e isla, esta Turistanan cu ta bin y cu tin e entrada mas halto, kendenan kizas lo bay bira mas cuidadoso cu nan gasto, pero nan lo sigui cumpra pasashi y bin Aruba, y loke nan gasta aki, nos por ta trankilo cu pronto esaki lo bons bek y bira mas hopi.
Afecta bendemento di productonan: Pero loke ta socede riba Mercado di Balor (‘Wallstreet’) ta afecta operacion di comerciantenan na Aruba? Of e ta afecta turistanan so.
Segun Croes, e por afecta turistanan pasobra hopi Mericano tin placa inverti den Stock Market. Ora esaki baha, e ta un influencia directo riba cuanto placa e Mericano lo por gasta den temponan duro.
Pero cambionan den Stock Market no ta afecta negoshinan hopi, pasobra mas bien ta e accionistanan (stockholders) ta wordo afecta cu loke socede riba Wallstreet. E negoshinan mes ta sigui cu nan operacion no obstante loke socede riba Mercado di Balor of no.
Loke ta afectando companianan aworaki ta costo mas halto di casi tur producto of materia prima cu nan ta cumpra, y nos lo bay sinti un inflacion basta duro, y Randall Croes ta kere cu e aña aki lo cera over di 10 porciento, y tin di prepara bo mes pa adapta na escogencianan pa cu esaki. Comerciantenan tambe ta haciendo tur loke nan por pa busca alternativanan mas barata.
Croes a indica cu e siman aki mes el a bay cumpra un boter di Biña, y e bendedor a ofrece disculpa pa bisa cu cierto marca no tin aworaki, como cu e yegada di stock ta tardando pa yega. E retrazo den carga ta afecta tambe benta di comerciantenan.
Tur tardanza di carga pa colmo tin di haci pago extra (‘costo di bunkering, etc.) y esey nifica cu e producto lo bay ta un tiki mas caro ora cu e wordo bendi na consumidornan.
Busca hopi cuminda seco awor: Pa awor, bo tin di wak tur dos banda di e moneda di Florin, prome cu bo gaste! Economista Randall Croes ta recomenda tur hende, cu si bo por cumpra algun producto awor cu bo por warda mas tempo, haci esey numa. E ta referi aki na productonan den paki seco, manera bonchi, aroz, coffie, sucu, pasta, y cosnan cu ta substitui pan. Si bo tin miedo cu saco di aroz of pasta ta haya ‘guru-guru’, pone nan e ora den frigidaire.
Si bo por cumpra saconan mas grandi di aroz of boonchi, e lo por salibo mas economico, y purba ‘parti’ esaki cu bo famia of bisiñanan, pa asina bo warde pa wanta mas tempo. Pero a lo menos probecha awor cu e prijs ta alcanzable ainda, pasobra aki algun siman nan lo sigui subi.
Tambe pensa riba frozen yuca, of busca Papaya, of Melon, etc., pela e fruta, corte den pida-pida y warde den Freezer pa futuro. Pues trata na spaar, y loke bo por haya cu kizas no ta wanta hopi, trata na freeze y warda nan. Hasta tomati bo por freeze, y despues bo ta us’e pa cushina cune of use den salada.
Recien DIARIO a hasta mustra cu ta bale la pena cumpra un Airco nobo awor, pasobra prijs di cada container procedente di Asia ta sigui subi cada siman, pues aki poco tempo e mesun marca di Airco, cu mesun BTU lo por ta riba di 600 Florin mas caro cu awor.


text:
Gabinete Wever-Croes II recientemente a somete na Parlamento su propuesta di cambionan den e LIM. Mescos cu pueblo en general, Raad van Advies tabata tin hopi remarca cuestionando no solamente e logica di e reparticion pero tambe specificamente e decision di sinta cu 8 ministro.
Nan ta critica cu na Aruba cada cuatro aña tin cambio den e LIM y nan ta argumenta cu esaki no ta contribui na continuidad di maneho. Nan ta pidi pa hancra e LIM pa un periodo mas largo (algo inclui den plan di partido di Accion21) y determina e reparticion di ministerio a base di balans, concordancia y preferiblemente unicamente 7.
Nan ta argumenta cu tin tres ministerio bao di e proposicion actual cu responsabilidad pa unicamente 3% di e presupuesto nacional. Mirando esaki ta dificil hustifica 8 ministerio specialmente considerando e situacion financiero dificil y e pandemia cu ainda no a caba. Tambe nan ta lamenta cu e reparticion no a sigui e Landspakket mas di cerca pa asina mehora su implementacion. RvA ta te hasta bisa cu e balans entre e ministerionan ta asina malo cu e lo por perhudica stabilidad di gobierno.
No tin ningun principio pa un ministro mete den cartera di otro cu excepcion di Prome Ministro kende ta responsabel pa unidad di maneho. Ariba e base ey nan ta cuestiona move integridad pa un ministro cu no ta MinPres. Por ehempel tanto MinPres como MinHus lo mester pidi Director di Veiligheidsdienst Aruba autoridad pa comparti informacion cu MinTINO. E acuerdo recientemente firma entre Eagle LNG y WEB ta mustra cu RAIZ su deseo di traha horizontal a keda na palabra so, necesitando un mihor distribucion di cartera.
Raad van Advies ta argumenta cu un organo independiente di consulta y conseho crea pa constitucion di Aruba NUNCA mester ta parti di un acuerdo di coalicion. P’esey nan ta desrecomenda pasa S.E.R. f’e bao MinPres pa Ministro di Economia. Entre otro nan ta argumenta cu no tin suficiente splicacion pakico cuido pa salud mental a pasa di ministerio di salud pa asuntonan social y ta cuestiona si no lo tabata mihor pasa cuido di adiccion en bes. RvA ta argumenta cu cuido pa salud mental y cuido pa anciano ta mihor agrupa cu ministerio di salud.
Relacion entre e carteranan di MinTINO ta keda completamente scur pa RvA. Transporte ta mas relaciona cu economia y/of turismo. Naturalesa ta mas relaciona cu infrastructura y planificacion teritorial. Cuido di anciano lo ta mihor sirbi bao salubridad of asuntonan social. E ministerio di educacion y deporte su splicacion tabata breve y sin contenido real segun RvA y nan ta pidi debido splicacion. Tambe nan ta nota cu Fundacion Lotto pa Deporte no ta cay bao di e ministerio y no tin claridad bao cua ministerio e ta cay.
Energia lo ta mihor agrupa cu economia y desaroyo sostenibel. RvA tambe ta recomenda pasa turismo pa ministerio di economia manera, algo cu semper tabata asina mirando cu e ta representa por lo menos 90% di nos economia. Cultura lo ta mihor agrupa cu educacion y gobierno no ta duna splicacion suficiente pakico actualmente e ta cu finanzas. Si nan ta argumenta cu e companianan estatal y semi-estatal lo ta mihor bao ministerio di finanzas cu posibilidad di duna mandato na otro ministro pa maneho specifico.
Lamentabel cu nos ta mira e coalicion actual hisa y pone ministerio segun nan caprichonan sin tene cuenta cu interes nacional. Nos ministro di husticia no ta un hurista dus responsabilidad pa legislacion ta pasa pa prome ministro. Xiomara no tabata kier finanzas dus ta agrupa cultura cune pa e haya algo leuk pa haci. Dangui no ta laga turismo bay dus e no por wordo agrupa cu economia. Ursell a crea un ministerio sin sentido bao cual e ta kere cu e lo por trece solucion pero RWZI, Parkietenbos tur ta keda bao infrastructura cu ta cay bao Prome Ministro confirmando nos preposicion cu e lo fungi como coordinador cu titulo di ministro.
Siguiendo e consehonan di Raad van Advies un mihor reparticion lo ta algo manera lo siguiente:
Prome Ministro; Ministro di Asuntonan General, Organisacion Gubernamental y Integridad
Ministro di Asuntonan Economico, Turismo, Transporte, Desaroyo Sostenibel y Energia
Ministro di Finanzas (incluyendo empresanan semi-estatal) y Landspakket
Ministro di Infrastructura, Comunicacion, Planificacion Teritorial y Naturalesa
Ministro di Asuntonan Social, Enseñansa, Cultura y Deporte
Ministro di Salud Publico (incluyendo cuido pa salud mental y cuido pa anciano) y Labor
Ministro di Husticia, Integracion y Inmigracion
Ban wak si gobierno entrante lo dicidi di sigui cu su capricho di reparti ministerionan segun personalidadnan politico of priorisa interes nacional.


text:
ORANJESTAD – Departamento di Impuesto (DIMP) como departamento di gobierno cu tin e tarea pa garantisa entrada di impuesto y pa facilita e contribuyente pa por cumpli cu su debernan fiscal, a registra 206,2 miyon florin na entrada. Asina e instancia a raporta diamars. E ta un tarea cu un responsabilidad grandi pa cu presupuesto di pais Aruba pa asina gobierno y e otro instancianan manera ATA, AZV y SVB por ricibi e parti di entrada cu ta toca nan, pa asina por cumpli cu henter comunidad di Aruba. Den luna di mei 2022, Departamento di Impuesto a registra un total di 123,3 miyon florin na entrada di impuesto y 82,9 miyon florin na entrada pa otro instancia y/of departamento. Aki ta sigui un bista di e sumanan colecta:
Un total di 82,9 miyon florin a wordo colecta pa entre otro instancianan manera ATA, AZV, SVB, DIMAS, y DIP na toeristenheffing, primanan di AOV/AWW y AZV, erfpachtscanon y entrada pa gasto di permiso di DIMAS.
ENTRADA COMPARA CU OTRO AÑANAN
E entradanan di impuesto colecta di januari te cu mei di aña 2022 compara cu e añanan anterior ta como lo siguiente:
E entradanan total di Departamento di Impuesto no a alcansa ainda e nivel di entrada manera e tawata na aña 2019, e aña prome cu pandemia. Sinembargo e cifranan ta demostra e esfuerso continuo cu e departamento y su contribuyentenan ta haci pa cu e cumplimento cu pago di impuesto.
CUMPLIMENTO DI PAGO DI IMPUESTO
Un di e tareanan importante di Departamento di Impuesto ta pa informa y conscientisa su contribuyentenan riba tur topico di impuesto cu e meta pa aumenta e cumplimento boluntario di pago di impuesto. Esaki no ta un tarea facil. E departamento tin cu ehecuta e leynan di impuesto caminda no solamente ta tene cuenta cu e obligacion di cada contribuyente sino tambe cu nan derechonan.
Cumplimento cu impuesto ta sumamente importante pa e contribuyente ta al dia cu su pagonan y/of restitucion y ta sigura tambe entrada pa gobierno y e otro instancianan cu ta brinda servicio na henter e comunidad di Aruba.
INCUMPLIMENTO CU IMPUESTO TIN CONSECUENCIA
Pa casonan di incumplimento, e departamento tin e deber di actua uzando e instrumentonan cu ley ta permiti. Normalmente ta asina cu ora un cobransa sali, ley ta permiti e contribuyente pa paga e suma por ehempel den dos luna. Si acaso no cumpli cu pago na tempo of no cera un areglo di pago, e ora e proceso di cobramento cu forsa di ley ta cuminsa. Den e proceso aki, e contribuyente ta haya un carta di recordatorio of aanmaning. Si despues resulta cu ainda e contribuyente no a cumpli, por pasa pa impone un ordo di retencion riba salario, beslag riba su pertenencianan y por culmina hasta den un benta publico. Pues, e proceso di cobramento aki gradualmente ta bira mas severo y ta depende con leu e contribuyente mes ta laga su caso avansa.
CARTA DI RECORDATORIO A SALI
E prome paso den tur proceso di cobramento ta start cu un carta di recordatorio conoci tambe como un aanmaning. E carta aki ta recorda e contribuyente cu e no a cumpli cu su impuesto y mayoria bes ta duna un periodo limita pa cumpli ainda prome cu sigui mas leu.
Den e dianan aki e departamento a saca 33.211 carta di aanmaning pa 957 contribuyente cu no a cumpli cu nan impuesto. Tin contribuyente cu lo ricibi mas cu 100 aanmaning y otronan cu lo ricibi entre 30 y 99 aanmaning debi na e frecuencia di incumplimento.
E cartanan di aanmaning aki ta destina tanto pa personanan priva como empresanan, recordando nan pa cumpli ainda. Ta trata di incumplimento pa cu pago di entre otro grondbelasting, erfpacht, loonbelasting, BBO y otro impuestonan mensual. E contribuyentenan aki no a paga nan cobransa, no a haci un areglo di pago y tampoco no a entrega un carta di obhecion.
Departamento di Impuesto ta urgi tur contribuyente cu a ricibi un aanmaning, pa no keda sin actua. No ta recomendabel pa laga e proceso di cobramente keda bira mas severo. Esaki ta causa un peso financiero mas grandi ya cu e tin gasto extra mara na dje y por hasta trece consecuencia mas pisa pa e contribuyente. Cumplimento cu impuesto ta den beneficio di un y tur. Keda sin cumpli no ta un opcion. Paso na final: cumpli cu impuesto ta cumpli cu Bo pais.
ORANJESTAD – E colegio di supervision financiero pa Aruba CAFt a confirma pa noticiacla cu nan a ricibi e contesta di gobierno riba nan ultimo reaccion. “Esaki ta wordo analisa aworaki” e colegio a sigui bisa diabierna mainta. Awor tin cu warda wak kico CAFt lo bisa bek, y si e contesta di gobierno ta suficiente pa CAFt deshaci di e pensamento pa conseha conseho di minister di Reino riba e supuesto ‘incumplimento’ di Aruba, acompaña pa un recomendacion pa duna Aruba un instruccion. Si e ultimo reaccion di gobierno no ta suficiente, por spera e conseho negativo proximamente.
ORANJESTAD – Departamento di Impuesto a informa cu e tabata cla pa brinda servicio bek na tur contribuyente entrante awe diabierna, 1 di juli 2022. A haci tur trabao preparativo durante e dia di 30 di juni. Staf y personal di Departamento di Impuesto a logra controla tur ekipo pa cualkier dan?o di awasero tanto na e oficina principal na Camacuri como tambe na tur MFA y na Postkantoor San Nicolas. E tecniconan y personal di Departamento di Impuesto a logra start tur e sistemanan digital bek y a haci e testnan necesario cu exito.
(ADVERTORIAL)
ORANJESTAD – WEB Aruba NV diabierna den un anuncio mes sorpresivo cu esun anterior, a dicidi pa suspende e aumento di tarifa di awa anuncia pa awe, temporalmente. Asina e compania a informa diabierna mainta trempan. Segun e compania, nan a dicidi pa tuma tal decision, den consulta cu e accionista Utilities Aruba NV. Mientras ta bisa temporalmente, no ta conoci con largo esaki lo keda suspendi. For di ayera nochi, noticiacla a tende e rumor aki y a puntra minister di energia Glenbert Croes si esaki tabata berdad. E mandatario a reacciona bisando solamente cu awe mainta e lo tabata topico di discusion den conseho di minister.
ORANJESTAD – Aruba Trade & Industry Association (ATIA) a bisa diahuebs mainta cu, “como representante y e voz di comerio di Aruba no ta compronde dicon sector publico ta keda sera si sector priva si por a habri awe 30 juni, un dia despues di PTC2”. Segun e gremio, sector priva ta depende di sector publico den varios area pa fungi efectivamente. Por pensa riba DOW, Aduana, Arubus, DIP, DIMAS, DPL y DIMP, cu ta departamentonan clave pa sector priva por ta productivo.
ORANJESTAD – Entrante 1 di juli tarifa di awa ta subi cu un averahe di Awg. 1.50 pa m3. E aumento ta debi na un aumento drastico di Heavy Fuel Oil (HFO) di ±126%, compara cu aña 2021. Hunto cu e aumento e compania di awa y energia ta introduci un structura di tarifa nobo, cual ta conduci na un particion mas husto entre consumidornan grandi y consumidornan chikito. Clientenan lo nota e aumento di tarifa pa prome biaha den cuenta di awa di augustus 2022.


text: Diadomingo anochi un di nos colaboradornan cu a bay na un supermercado chines na Savaneta a hay’e cu un muher latina masha bunita, desconosi p’e y tur perfuma den un voz sensual a acerca e y a puntr’e si e ta su so of cu su casa. Aunke di tur forma e colaborador a purba ignor’e pero cu tur insistencia e dama aki a sigui papia y a puntra si e colaborador ta bayendo pariba y a bisa cu e mester un lift pa bay Seroe Preto, pero e colaborador a bisa cu no e no por pasobra e tin cu bay Oranjestad. Djey e dama a aleha y a tuma e telefon y a yama. E colaborador a presinti cu algo no ta bon y a bati alarma y ta alerta e comunidad. Ya cu kizas e lo por a cay den un trampa pa atraco etc. etc. Hombernan sea alerto awendia tin tur sorto di hendenan cu kizas bon intencion pero tambe tin malo y pa atraca’bo of hasta kizas mata’bo nan lo no worry! Be WARNED, Bo ta avisa!


text:
The content originally appeared on: Diario
ORANJESTAD (AAN): Diaranson mainta Bureau City Inspector (BCI) a cuminsa bishita e bario di San Nicolas pa wak cuanto auto tin para den e cayanan ariba acera cu ta stroba peaton di cana.
BCI a bishita Mons. Niewindtstraat, Louise de Coligny straat, Adolf van Nassaustraat, Lodewijk van Nassaustraat Orinocostraat, Amazonstraat y Jan van Nassaustraat.
Awe diahuebs 16 juni 2022 lo continua cu e investigacion di e autonan bieu cu ta para ariba caminda publico.
Si bo persona no kier e autonan bieu aki mas yama BCI y puntra pa Robby Rosel. Su persona ta na cabez di e proyecto aki di recoge autonan bieu ariba camindanan publico pa e luna di juli 2022.
BCI hunto cu otro departamentonan na su debido momento y fecha lo manda recoge esaki nan sin ningun gasto.
Si bo persona laga BCI mes bin pa recoge e autonan bieu e ora e gastonan lo bay pa e persona envolvi cu ta doño di e autonan. Yama BCI na 582-9777 y duna bo melding.


text:
ORANJESTAD - E barco di Marina Hulandes Zr.Ms. Groningen riba 24 di Mei a detektá un transporte di droga. Den Laman Karibe e barku patruyero a sabi di detené un ‘go-fast’ i detektá un kargamentu di 300 kilo di kokaina.
Despues di un patruya, un avion patruyero di Wardakosta Region Karibe a detektá un ‘go-fast’ ku kuater okupante, na e parti Nortost di Aruba. Despues di esaki Zr.Ms. Groningen a involukrá e helikòpter MH-65 Dolphin di Wardakosta Merikano, ku aktualmente ta na bordo di e barku patruyero. Despues ku e helikòpter a enkontrá e kontakto i a duna algun señal pa stòp, e ‘go-fast’ no a stòp. Pa e motibu ei a efektuá tirunan di atvertensha, despues di kua e kuater okupantenan a entregá nan mes.
Pa por a detené e okupantenan dos boto di intersepshon rápido (FRISC) a keda lansá den laman. E abordahe a keda ehekutá pa un tim kombiná di Law Enforcement Detachement (LEDET) di Wardakosta Merikano i e propio Fleet Marine Squadron (FMS). E okupantenan i e kontrabanda despues di esei a keda entregá na un barku di Wardakosta Merikano pa huisio na Estádos Unídos.
Zr.Ms. Groningen for di Aprel 2022 ta aktivo atrobe den e region komo barku patruyero pa Region Karibe, pa operashonnan antidroga. NOTA: Texto ta scirbi den Papiamento fonetico di Corsou.
ORANJESTAD – Wardacosta di Aruba diamars atardi a alerta tur usuario di lama, en especial tur propietario di botonan chikito, botonan piscado, botonan di placer, seadoo y otro deportistanan aquatico relaciona cu e hecho cu Servicio Meteorologico awe a sacka un anuncio di ‘codigo oran?o’ pa e isla di Aruba.
ORANJESTAD - En conexion cu un investigacion andando un ekipo special di polis, Project Team Drugspanden a haci entrada hudicial na un cas na Weg Rooi Hundo. Aki a detene un hende homber di inicialnan: J.O.W. naci na Aruba di 36 aña pa bendemento di droga for di e percela menciona. Durante razzia a confisca un cantidad di droga entre otro cocaina y piedra (Base). Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nan ta pidi si bo tin cualkier informacion yama nos tiplijn di Polis cu ta: 11141. Nan ta garantisa cu bo ta keda anonimo pa bendemento di droga.
ORANJESTAD – Recientemente Centro di Rescate y Cordinacion di Wardacosta a risibi un notificacion via VHF canal 16, di un boto ku tawata tin problema. E capitan a notifica ku su boto di piscado tawata tin problema y ku e no por a sigui nabega. RCC mes ora a informa steunpunt Aruba, ya asina por a sali un Metal Shark, ku a bai na localidat di e boto Mishaili.
MACUARIMA - Aruba un biaha mas tabata anfitrion pa un traning pisa pa recluta miembronan nobo pa e Team di Aresto. Team di Aresto ta considera un team profesional cu ta infoca riba diferente area pero un di e areanan importante ta pa pone man riba sospechoso cu ta considera peligroso. Ta pesey a yega e momento un biaha mas pa recluta mas miembro nobo pa e Team elite aki. Ta pesey comunidad di Aruba por a mira y biba diferente acontecimento riba nos pais e ultimo lunanan aki. Tur esaki tin di haber pa mira e calidad y habilidad di cada cursista cu a participa den e training aki.
ORANJESTAD - E conocido musico Antoni Gario a pone fin na su bida den fin di siman. Na e momento ey, e tabata deteni den un cel na warda di Shaba, pa sospecho di a viola su yiu muhe ora cu e yiu tabata menor di edad. Vocero di polis Liliana Rasmijn a confirma cu diadomingo pa 11:30 di mainta Polis di na Warda di Polis Noord a informa Central di Polis cu un preso lo a pone fin na su bida. Manera cu e informe a drenta Centra di Polis a despacha ambulance cu maximo urgencia pa Warda di Polis Noord.


text:
Hopi ta papia awe di e situacion social dramatico na Venezuela sin pensa cu no ta e politiconan so a crea e situacion, pero tambe e grupo di 17 comerciantenan poderoso cu tabata doño di practicamente tur negoshi, tereno y cu prensa cumpra tabata controla tur cos, unda nan tabata yuda manipula pa pone gobierno haci locual practicamente nan tabata kier! A corumpi practicamente henter un sistema politico y economico. Institutonan tur a ser derumba. Al final despues cu un grupo di militar bao di guia di Chavez kier a coy poder via golpi di estado y cu a cera Chavez y como cu a core e tempo ey cu Carlos Andres Perez, a bin un gobierno chiripero di 19 partido politico bao guia di e Cristian Democrata Caldera cu a duna Hugo Chavez pa colmo amnestia y sak’e for di prison. Chavez no tabata tin ni partido politico, pero a lanta un movimiento y a landslide gana tur eleccion y a keda 17 aña na poder, pasobra pueblo a fada di corupcion y e mesun pueblo a crea un otro monster cu a caba cu Venezuela y cu awe no tin salida mas y a bira pio cu Cuba.
Na Aruba e situacion politico ta bayendo mescos. Desde cu mi a bira lider di MEP mi a pone pa mi mes como meta cu ta bay trata na crea un comunidad husto y cu e poder economico mester ser reparti mas tanto posibel. No pone tur e webonan den un solo macuto! Mi a haya 4 oportunidad pa yega sin ningun compromiso cu ningun poder economico pa gana eleccion y goberna e pais aki.
E prome cos cu mi a percura pa tin un balansa den e podernan y a percura pa para desmantelacion di e refineria y a logra su reapertura. E di dos tabata schrap e fecha di Independencia di 1996 for di den Statuut pa trece atrobe claridad, trankilidad y siguridad pa nos futuro, pero manteniendo si e derecho pa por bira independiente na un manera ordena y responsabel dia cu e pueblo den su mayoria kier esaki.
E plan cu nos gobierno a traha pa crea 100 ha di tereno di waf te Malmok, esta Plan Sasaki a ser continua. Cu e plan aki, ora e refineria a cera tabatin suficiente infrastructura pa construi facilidadnan turistico, danki na Nel Oduber y su gobierno, su vision cu a inicia na 1983.
Mescos cu ta e caso ora a construi na 1982/1983 e Containerhaven.
E waf di Aruba un compania priva tabata su doño y nos a bay hues varios vez pa kita esaki y a ser bringa pa Astec, UPA, FTA, Camara di Comercio, ATIA y hasta AHATA. Tur tabata obstaculisa e mehoracion den waf. AVP cu prensa comprometi tur dia tabata yuda bringa e proyecto cu nos tabata tin pa hunto cu un grupo di Spaña, Brasil, India y China pa muda e waf industrial pa Barcadera y construi un haf pa container moderno na Barcadera, un jachthaven na Oranjestad y un hotel di 5 strea Grand Melia. Mi a bay China 2 vez, India y Brasil. Tabata tin un proyecto aden pa embeyece e haf turistico te Caya Betico Croes cu un walkway etc. Mas cu 500 miyon dollar total na inversion.
Pakico a boicotia y stroba e proyecto aki? Cu por a trece un balansa den e poder economico. Partido AVP pa defende sponsor a start un campaña cu lo tin corupcion, cu haf lo bay bira caro, a difama y fulmina contra e proyecto pa defende Astec, a manda hunto cu ATIA cartanan pa esnan na Spaña cu tabata interesa den e proyecto, a ‘logra’ cu UPA pa welga y hunto cu e prensa comprometi tabata fulmina, instiga tur dia y inventa un storia di un tal Namdar cu ami no conoce mes, cu no tabata at all den e proyecto y a stroba ehecucion di e proyecto bunita aki pa nos pueblo y pa e desaroyo economico pa nos isla creando un balansa den e podernan economico.
Tambe e director pa region di Caribe di Royal Caribbean a bin cu un bunita proyecto pa embeyece, inverti den nos haf na Playa, pero tambe a bay otro isla. Esaki ora nan nomber na un forma inhusto a ser lastra den cosnan cu no tabata berdad.
Awe e proyecto cu e Chinesnan tabata tin hunto cu nos a bay Jamaica y Gobierno Chines a inverti 2 biyon dollar na Jamaica. Un proyecto cu mi tabata tin tur contacto pa trece Aruba, pero e poder economico a malusa AVP, varios gremio y prensa comprometi pa core cu e proyecto y core cu MEP for di gobierno tambe. Nan a logra defende interes aheno economico.
No obstante cu mi so a haya mas di 6400 voto den e eleccion 2009, mi a retira cu tur honor y cara na laira, despues di a sirbi e pais aki 36 aña como politico, 3 periodo como diputado y 4 vez como boso Ministro Presidente. Mirando e resultadonan di eleccionnan na 2009, 2013, 2017 mi ta yega na e conclusion cu nos ta bayendo politicamente mescos cu Venezuela, unda e pueblo votador mes kier pa e isla aki bay y ta yama radio, critica pero hopi a vota pa AVP. A duna AVP 12 y 13 asiento pa caba cu Aruba financieramente, pone nos pais bao curatela Hulandes pa hopi aña mas cu un aumento di nos debe nacional di mas cu 100% den apenas 8 aña di mal gobernacion. A cumpra varios prensa pa yuda nan gaña, manipula, bruha pueblo pa por a sigui horta nos pais y destrui nos moralidad cu cos malo tambe ta bon. Companianan di publicidad a cobra 89 miyon florin y a paga na supuesto deskundig advies 112 miyon florin.
Ora mi a kere na 2017 cu tur esakinan cu pueblo ta duna nos partido MEP un mandato claro, ata nos den un coalicion di 3 partido, unda 2 cu 1 ta mas cu 9, ora nan kier usa nan poder.
Pa saca Aruba for di e crisis mester tin curashi, determinacion y no keda yuda concentra poder economico cu mescos un tempo na Venezuela ta usa nan placa pa yuda determina ken ta ser tolera den gobierno y con ta core cu e gobierno tambe. Strategia tur dia traha pa AVP ta pa destabilisa, instiga y manipula, unda nan plan diabolico ta pa mancha tur proyecto pa crea duda.
Mi observacion di 36 aña di experencia den varios gobierno y 4 periodo den oposicion tambe, cu nos no ta bayendo bon cu concentracion di poder economico, unda un par di hende so ta doño di tur cos.
Ki bal bo tin gobierno, pero no tin e poder di por dicidi manera abo kier pa bo pais. Kico bo haci cu no ta sirbi nan interes, boycott ta ser poni den funcion. E berdad y e realidad di nos situacion manera ami ta mir’e.


text:
WILLEMSTAD – E selekshon Nashonal di Kòrsou U-17 a sali pa St. Lucia kaminda nan lo partisipá na e partidonan di klasifikashon pa mundial di FIFA U-17.
Despues ku e selekshon Nashonal di U-20 i e selekshon Nashonal di dama U-15 tabata tin e oportunidat di a representá Kòrsou, awor ta toka turno na e selekshon nashonal di U-17 pa saka kara di Kòrsou den e weganan di klasifikashon pa mundial di FIFA U-17 ku ta tuma lugá na St. Lucia.
Despues di dianan di training intensivo i un temporada di preparashon ekstenso, ayera djaluna 18 di ougùstùs e selekshon nashonal di U-17 a sali pa St. Lucia pa asina kumpli ku nan kompromisonan den e promé buèlta di e weganan di klasifikashon pa mundial di FIFA U-17 ku ta tuma lugá di 18 pa 25 di ougùstùs próksimo.
E selekshon di Kòrsou ta den pul ku e siguiente paisnan; Trinidad & Tobago, Grenada, St. Lucia.
Skema di weganan:
20 ougùstùs 14
Trinidad & Tobago vs Grenada
St. Lucia vs Curacao
22 ougùstùs 14
Curacao vs Trinidad & Tobago
St. Lucia vs Grenada
24 ougùstùs 14
Grenada vs Curacao
St. Lucia vs Trinidad & Tobago
E selekshon Nashonal di U-17 ta konsistí di un grupo di 18 hungadó ku ta wòrdu dirigí pa Sr. Ludwig Alberto ku ta e direktor tékniko di e selekshon i Sr. Marcelo Marcelie ku Sr. Reynold Mercera ku ta e asistentenan di e direktor tékniko.
Tambe a biaha huntu ku e selekshon Sr. Hans van Elden ku ta e konsehero tékniko, Sr. Eulogio Leocadia ku ta enkargá ku e materialnan di e selekshon, un masahista kual ta Sr. Malcolm Pieternella i e hefe di delegashon ku ta Sr. Mirco Colina, miembro di direktiva di FFK.
E selekshon U-17 ta konsistí di e siguiente hungadónan:
1. William Plaate
2. Jehudi Marselia
3. Giordanny Marchena
4. Rouel Bisschop
5. Georgino Ascencion
6. Ronathan Willems
7. Ludwig Regina
8. Danel Rosa
9. Mygryelly Hieroniumus
10. Nigel Valoriaan
11. Jurien Provance
12. Hesus Pieterz
13. Davison Rosa
14. Jordan Stuart
15. Sherendric Fransinet
16. Aldrion Troeman
17. Louis Steenbaar
18. Kevin Lodovica


text:
Kala parse un tiki riba kaasbal. Kala tambe bo ta hanja na fiestanan, e pasapalo aki ta un molester pa traha pero ora ku eta kla eta masha dushi mes. Awendia bo ta hanja e bonchi nan pela kaba ku ta djis muha so bo tin ku lage muha.
Ingredienten:
1½ pinchi di bonchi wowo pretu
2 blanku di webu
1 telép di salu
Un pida promente (depende kon pika bi kere ta pone un pida mas)
Zeta dushi pa hasa nan
Preparashon:
Ora ta bai traha e Kalanan ta laga e bonchi para un día den awa, of mas mihó un anochi pa manisé mainta. Ora ta asina leu ta pelanan kita e kaska. Ora a pela tur e bonchinan ta mulanan den un mulina di mula karni i ta mula nan fini fini. Pone e pida promente tambe pa mula huntu ku e bonchinan. Awor nos ta bati e blanku di webu i poné den e bonchi mulá. Bati e meskla aki bon te ora bo sinti ku e meskla a bira lihé.
Pone e zeta dushi na kandela i lagé herebé. Ora e zeta ta bon kajente, nos ta kohe un kuchara di kome kuné i ta saka poko dje meskla i poné nan den e wea i laga nan hasa. Ora nan ta bunita bruin ta saka nan pone riba un schaal ku scottowel ariba, (esaki ta pa chupa e zeta). Disfruta di bo kala.


text:
Na Hapon no tabata tin partido ayera. Awe e kampionato ta sigui ku e partidónan di Inter-Liga.
Awe:
- Tokyo Yakult Swallows ta enfrentá Chiba Lotte Marines
- DeNA Baystars ta hunga kontra Rakuten Golden Eagles
Resultadonan di Beisbòl Liga Grandi ayera:
- Cincinnati Reds a derota Washington Nationals ku skor di 4-3 den 15 entrada
Roger Bernadina a drenta e partido komo batido emergente i no a konektá hit den un turno na bate. Roger tin un promedio di .128
- Detroit Tigers a pèrdè di Cleveland Indians ku skor di 5-4
- Milwaukee Brewers a pèrdè di Atlanta Braves ku skor di 9-3
Andrelton Simmons a konektá tres hit den sinku turno na bate ku un kareda empuha. Andrelton tin un promedio di .279 ku tres honron i 11 kareda empuha
- Chicago White Sox a derota Kansas City Royals ku skor di 7-6
- Houston Astros a gana Los Angeles Angels ku skor di 5-2
Partidónan di Liga Grandi pa awe:
- Baltimore Orioles kontra Pittsburgh Pirates
- Cincinnati Reds kontra Washington Nationals
- Detroit Tigers kontra Cleveland Indians
- Los Angeles Dodgers kontra New York Mets
- Milwaukee Brewers kontra Atlanta Braves
- Oakland Athletics kontra Tampa Bay Rays
- Philadelphia Phillies kontra Miami Marlins
- Toronto Blue Jays kontra Boston Red Sox
- New York Yankees kontra Chicago Cubs
- Seattle Mariners kontra Texas Rangers
- Chicago White Sox kontra Kansas City Royals
- Arizona Diamondbacks kontra St. Louis Cardinals
- San Francisco Giants kontra Colorado Rockies
- Houston Astros kontra Los Angeles Angels
- Minnesota Twins kontra San Diego Padres
Breve:
Liga Menor Tripel A
- Didi Gregorius no a konektá hit den kuater turno na bate pa Reno Aces. Didi tin un promedio di .301 ku tres honron i 20 kareda empuha
Liga Menor Dòbel A
- Sharlon Schoop a konektá un doblete den kuater turno na bate ku un base por bola i dos kareda anotá. Sharlon tin un promedio di .287 ku dos honron i nuebe kareda empuha
- Juan Carlos Sulbaran a sufri su di tres derota di temporada ora ku Northwest Arkansas Naturals a pèrdè di Tulsa Drillers ku skor di 4-3. Juan Carlos a picha sinku entrada kompletu permitinedo nuebe hit, kuater kareda, dos base por bola i tres ponche. Juan Carlos tin un rèkert di 1-3 ku un efektividat di 3.69 den ocho salida
Liga Menor Klase A
- Carlton Daal a konektá dos hit den kuater turno na bate ku dos kareda anotá pa Dayton Dragons. Carlton tin un promedio di .326 ku 14 kareda empuha
- John Polonius a konektá dos hit den tres turno na bate ku dos kareda anotá pa Augusta Greenjackets. John tin un promedio di .173 ku un honron i seis kareda empuha


text:
Aruba
Lo habri parti di e rotonde na Palm Beach dia 29 di juni 2022
Diaranson 29 di juni 2022 pa 9’or di mainta, nos lo habri e caminda pa asina automobolistanan cu ta bini for di Palm Beach direccion Oranjestad por haci uzo di e rotonde.
Trafico for di Oranjestad pa Palm Beach lo wordo desvia via Keito/Monserat pa yega Palm Beach.
Esaki kiermen cu nos lo cuminsa traha riba fase 2 cu ta e otro mita di e rotonde.
Pendiente pa dialuna 27 di juni 2022 pa 3’or di atardi nos duna un conferencia di prensa y asina presenta e ruta di desviacion pa publico.